OPISYALES KAN CIUDAD DISGANADO SA SONA NI PRRD: Haen na an pangakong modernisasyon kan PNR?\nVeinte dos na bulan nalang an natatada matatapos na an torno ni Presidente Rodrigo R. Duterte sa Malacañan alagad dai nasambitan sa saiyang ika-limang State of the Nation Address (SONA) kun pigpuponan na asin kun nuarin matatapos an saiyang pangako na implementasyon kan modernisasyon sa Philippine National Railways (PNR).\nAn pangako kan gobierno magkakaigwa nang Bicol Bullet Train Transport System sa irarum kan Build-Build-Build program ni Presidente Duterte oras na matapos an proyecto.\n‘‘Very disappointing ‘’ dai ko na ngani tinapos an SONA dai lamang nasambitan an pigsasabing modernisasyon kan perrokaril na haloy nang piglalangkag kan mga Bicolano, sabi ni Bise Alcalde Cecilia ‘’Nene’’ De Asis, presiding officer kan Sangguniang Panlungsod kan Ciudad nin Naga.\nNagpangako an Presidente na tataposon an proyecto kan South Line alagad an mga taga premir asin segundo distrito kan Camarines Sur maging sa provincia nin Albay mayong naheheling na konstruksyon sa perrokaril.\nSinabi pa ni De Asis na dakulang bagay sa mga Bicolanong pasajero kun nagdadalagan na an PNR train huli ta barato pa an flete asin napapanahon ngonian na pandemya na paralisado man an viaje kan mga pampasajerong bus huli kan coronavirus disease (Covid 19).\nIgwang viaje an train haling Manila pasiring sa Bicol alagad naghahatod sana nin Locally Stranded Individuals (LSIs).\nMaging an pighahalat kan mga tawo kun ano an situasyon sa Covid 19 asin ano an saiyang plano, mayo lamang alagad an pigpapangako na masuplay an nasyon kan China sa Filipinas kan bakuna laban sa virus, sabi pa.\nSi Consejal Vidal Castillo, pamayo kan Committee on Infrastructure sa SP nagsabi na bako lang taga Ciudad nin Naga an makikinabang kan regular na viaje kan train envez an mga taga digdi sa Bicol asin dakulang tabang pa sa lado nin economia sa pagtransportar kan produkto agricultural.\n‘‘Marhay pa sa ibang rehiyon nasambitan an mga pig-iimplementar na proyecto sa irarum kan BBB’’.\nAno na si nangyari kan P175 bilyon na inutang sa nasyon kan China?. Katuyohan kaini nganing buhayon giraray an viaje kan train alagad sa bagong plano haling Manila abot na sa Matnog, Sorsogon an dalagan kan train, sabi pa ni De Asis asin Castillo.\nSa presente commuter train sana an nagdadalagan na train haling Sipocot pasiring sa Ciudad nin Naga.\nSi Consejal Elmer Baldemoro nagsabi na an pighahalat na definidong plano kan administrasyon Duterte sa paglaban sa Covid 19 alagad dai ninda nadangodg envez nag-aasa sa China.\nTinawan niyang ‘‘6’’ an grado ni Presidente Duterte sa SONA.\nMagigirumduman kan bulan nin Mayo 2019 nag-atubang sa press conference sa miembros kan media sa Ciudad nin Naga si PNR General Manager Junn Magno asin nagpapangako na tataposon an proyecto antes matapos an torno ni Duterte sa 2022 alagad mayo nang impormasyon sa kamugtakan kan proyecto.\nSaiya pang sinabi na an south railway papaliputon an oras kan viaje na dating inaabot nin walong oras envez magiging nang tolos oras na igwang speed limit na 160 kilometer per hour asin barato pa an flete kumpara sa buses.\nHaling Manila abot sa Ciudad nin Legazpi asin sa Sorsogon an konstruksyon kan proyecto tatawan nin prioridad na makatrabajo iyo an mga Bicolano, sabi pa kan general manager. (dpa)


Si Consejal Sonny Rañola, pamayo kan Committee on Health sa Sangguniang Panlungsod sa saiyang privilege speech sa sesyon sa consejo kan Martes, Enero 21 pigbuyagyag kaini sa listahan hali sa opisina ni City Health Officer Dr. Vito ‘Butch’ Borja nagsakat na sa 42 casong HIV na anas kalalakihan mala ngani igwa nang 18 años sagcod sa nag-eedad nang 41.\nSa listahan na ini nagluluwas an Ciudad nin Naga iyo na an numero uno sa Bicol na may halangkaw na caso sa rehiyon cinco, sabi pa kan consejal.\nSa record kan Social Hygiene Clinic kan CHO, sinabi pa ni Rañola naglangkaw nin 100 por ciento an caso nin huli ta kan taon 2018 igwa sanang 21 caso alagad kan nagtalikod na taon 2019 nagsakat sa 42 na caso. An virus na puedeng maging causa nin AIDS iyo na an pinaka-advanced stage kan HIV infection.\nSaiyang sinabi na kun anas kalalakihan an apektado kan helang huli kan lalaki sa lalaki an nagdudurogan. Sa entrevista man kan Bicol Mail ki City Health Officer Borja, sinabi kaini an saindang listahan nagluluwas sa itinaong address kan nagpa-examin asin nagpositivo sa HIV test anas mga residente kan ciudad.\nNangapudan man an chairman kan Committee on Health kan SP sa mga nagkakawat na lalaki sa lalaki an leksyon digdi maglikay o prevention nganing dai sinda kapotan kan delicadong helang.\nSa iba pang Sexually Transmitted Infections (STIs) nagaabot na sa 93 an caso sa gonorrhea; 72 sa sainda mga lalaki asin 21 mga babae; Hepatitis igwang pitong caso, saro an lalaki asin anom na babae; Syphilis – 44 caso an 30 digdi mga lalaki asin 14 an mga babae; sa Genital warts – 2 caso asin an tinamaan anas lalaki asin sa Trichononiasis duwang caso an tinamaan duwang babae na nag-eedad nin 16 años hasta 24 años. (dpa)


2 NEPHI TSAPTER 17\nAn Ephraim asin Syria makikigiyera laban sa Judah --- Si Cristo ipapangaki nin sarong birhen --- Ikumpara sa Isaias 7.\nAsin ini nangyaring naglipas sa mga aldaw ni Ahaz na aki ni Jotham, na aki ni Uzziah, hade nin Judah, na si Rezin, hade nin Syria, asin si Pekah na aki ni Remaliah, hade nin Israel, nagduman pasiring sa Jerusalem na tanganing makigiyera laban sainda, pero dae nanggana laban kaini.\n2 Asin ini pinamareta sa pagharongon ni David, na nagsasabi: An Syria nakisabwatan sa Ephraim. Asin an saiyang puso naghiro, asin an puso kan saiyang katawohan, arog kan mga kahoy kan kadlagan na pinapahiro kan paros.\n3 Pagkatapos nagsabi an Kagurangnan ki Isaias: Lakaw na ngonian na tanganing makiatubang ki Ahaz, ika asin si Shearjashub saimong aking lalake, sa puro kan pinag-aagasan nin tubig sa itaas kan languyan sa may agihan kan lugar na pinaglalabahan;\n4 Asin magsabi ka saiya: Magdangog ka, asin magtuninong; dae ka matakot, ni panluyahan an saimong puso sa duwang ikog kaining nag-aasong mga karaba, nin huli sa makuring kaanggotan ni Rezin kan Syria, asin sa aking lalake ni Remaliah.\n5 Nin huli ta an Syria, Ephraim, asin an aking lalake ni Remaliah, nagplano nin maraot na hatol laban saimo, nag nagsasabi:\n6 Magduman kita laban sa Judah asin takoton ta ini, asin maghimo kita nin sarong laogan duman para satuya, asin magbugtak nin sarong hade sa katahawan ninda, iyo, an aking lalake ni Tabeal.\n7 Kaya nagsabi an Kagurangnan Diyos: Ini dae makakatindog, ni ini mangyayaring maglipas.\n8 Ta an payo nin Syria iyo an Damascus, asin an payo nin Damascus, Rezin; asin sa laog nin anom na pulo asin limang taon an Ephraim magkakawaratak-watak, asin ini dae magin sarong banwaan.\n9 Asin an payo nin Ephraim iyo an Samaria, asin an payo nin Samaria iyo an aking lalake ni Remaliah. Kun ika dae maniniwala sigurado ikaw dae magin estabilisado.\n10 Bilang kadagdagan, an Kagurangnan nagtaram giraray ki Ahaz, na nagsasabi:\n11 Maghagad ka nin sarong senyal nin Kagurangnan saimong Diyos; hagadon mo ini maski hale sa mga kairaroman, o sa mga kahalangkawan sa ibabaw.\n12 Pero si Ahaz nagsabi: Ako dae maghahagad, ni ako magtetentar sa Kagurangnan.\n13 Asin siya nagsabi: Magdangog ka ngonian, O harong ni David; ini daw sarong sadit na bagay para saindo na pagalon an mga tawo, pero saindo man papagalon an sakuyang Diyos?\n14 Kun kaya, an Kagurangnan mismo iyo an magtatao saimo nin sarong senyal --- Hilnga, sarong birhen ang maglilihi, asin magmumundag nin sarong aking lalake, asin aapudon an saiyang pangaran na Immanuel.\n15 Mantikilya asin tangguli an saiyang kakakanon, na tanganing siya makanuod na magsayuma sa maraot asin magpili sa marahay.\n16 Ta bago pa man an aki makakanuod na magsayuma sa maraot asin magpili nin marahay, an daga na saimong pinagkaka-ongisan mapapabayaan kan kapareho niyang mga hade.\n17 Ang kagurangnan ang magdadara sa saimo, asin sa saimong katawohan, asin sa harong kan saimong ama, an mga aldaw na dae nag-abot gikan sa aldaw na an Ephraim nagsuhay gikan sa Judah, an hade nin Assyria.\n18 Asin ini mangyayaring maglilipas sa aldaw na iyan na an Kagurangnan mag-aapud para sa langaw na yaon sa pinakapurong parte nin Ehipto, asin para sa libgos na yaon sa daga nin Assyria.\n19 Asin maarabot sinda, asin sinda gabos magpapahingalo sa mapungaw na kabulodan, asin sa mga labot nin mga kagapoan, asin sa gabos na mga katunokan, asin sa gabos na mga kaawotan.\n20 Sa kaparehong aldaw an Kagurangnan mag-aahit na igwa nin sarong labahang bayadan, sa paagi ninda na yaon sa balyong salog, sa paagi kan hade nin Assyria, an payo, asin an buhok kan bitis; asin ini man iyo an maghahale kan barabas.\n21 Asin ini mangyayaring maglilipas sa aldaw na iyan, sarong tawo an magmamato sa sarong akionon na baka asin duwang karnero;\n22 Asin ini mangyayaring maglilipas, ta sa kadakul na gatas sinda magtatao siya magkakakan nin mantikilya; ta an mantikilya asin an tangguli iyo an kakakanon kan lambang saro na iyo an nagkawaralat sa daga.\n23 Asin ini mangyayaring maglilipas sa aldaw na iyan, an lambang lugar, kun saen yaon an sanribong ubas na yaon sa sanribong saradit na pilak, na para sa mga kadawagan asin mga katunokan.\n24 Igwa nin mga pana asin igwa nin mga pamana an mga tawong maarabot digde, nin huli ta an gabos na kadagaan magigin mga kadawagan asin mga katunokan.\n25 Asin an gabos na kabuludan na bubungkalon sa paagi nin asadol, dae mo madudumanan sa takot na ini mga kadawagan asin mga katunokan; pero ini para sa pasabsaban kan mga baka, asin sa pastulan kan mga maluluyang klase nin baka.\n# posted by Unknown @ 11/08/2004 05:24:00 PM


Teatro pa bayâ ini? | Magbikol Kita\nFriday, July 30, 2021, 11:51pm\nPublished on Sunday, July 26, 2020, 2:50am\nKasabay kan pagbutwa nin mga online performances, nagbutwa man an daing sagkod na urulay sa lado kan mga arog ming obrero sa teatro. An hapot, kun an mga dramang pan-entablado maaapod pa baya na ‘teatro’ kun an mga ini pinapadalan na sa Facebook o sa Youtube.\nHaros gabos man nagtataram na bako ini teatro ta mayo sa sarong pisikal na lugar an arista saka an paradalan. Sa ngunyan, mauyon ako digdi. Alagad, bako man ito an diskusyon. An diskurso, yaon sa posibilidad na ‘bako pa’ ini teatro ‘sa ngunyan’, kundi ‘pwedeng magin teatro’ sa bagong normal. Buót taramon, yaon ini sa estado kan pag-evolve.\nAn iba man, dai iniinkaminar na ipadalan sa online platforms an mga recorded na pasali, o dawa na an mga live drama, ta ngani daa na mahidaw man an mga paradalan sa aktwal na pasali sa entablado kun makabalik na sa normal an sitwasyon ta. Digdi, dai ako uyon.\nAn urulay-ulay na arog kaini, dai naman bago. Arog man gayod kaini nabukag an sirkulo kan teatro kan nagpuon na isalak an ibang midyum sa pasali sa entablado. Ngunyan kaya baga, dakol naman an naggagamit na nin projections, video clips, saka igwa pa nganing interactive performances kun sain an paradalan parte kan pagbilog kan istorya kan pasali gamit an mobile app kun sain, mantang nagdadalan, nagsisimbag kang online survey an mga paradalan sa kun ano sa hiling ninda an maray na padumanan kan istorya.\nKun babalikan ta pa an istorya kan antigong teatro, mayong aktor sa mga drama bago kan 535 B.C. Gabos saná parte kan koro na iyo an nag-iistorya. Kundi, si Thespis nangahas na sadirihon an karakter kaya sya nagin pinakainot na aktor. Dugang pa, dai man tinutugan an sarong babae na umarte sa entablado bago kan mga taon 1660. Muya sanang ipahihiling kaini na padagos na nagbabago an kinaban kan teatro. Sa hiling ko, maray ini ta gabos man na paghiro sa praktika nin teatro, paduman sa pagigi nitong ‘inclusive’—sa gender, midyum, diskurso, asin konteksto.\nNgunyan, sarado an mga teatro. Kanselado an mga pasali. Kun sa mga propesyunal na kompanyang panteatro sa Kamaynilaan, an pagkawara kan trabaho an saro sa mga mayor na hinahandalana ninda. Digdi sa Bikol, urog na sa mga arog ming obrerong kultural sa komunidad, bako sana iyan an problema. An mas iniiisip mi pa, ‘pano ta gigibuhon an pakiki-‘bali’ sa komunidad sa arog kaining sitwasyon?’\nAno man kun bako na ini teatro? Pag-abot sa komunidad, dai naman importante sainda an mga pagsasa-teorya kan sarong pasali. Dai ko man tinataram na dai importante an pag-aadal sa porma. An punto digdi, pag-abot ta sa komunidad, gabos na pasali, pakikibali. Kaya ngani ginagamit ta an sining tangani na mapadali an pagsabot kan paradalan, urog na itong mga nanay na maluto pa, malaba, maataman kan aki, o mga parauma na amay pa sana kaipuhan nang magtrabaho sa tanuman. Habo naman nindang isipon kun teatro pa o dai na an sarong pasali.\nSa Bikol, gabos man saná iyan pasali. Ano man kun an sarong aktor o theater company maggamit nin online platform? Ano man kun an sarong musikero magpabakal nin merchandise? O an sarong pintor mag-vlog? Simple man sana an mga hapot, alagad kaipuhan paghurup-huropan. Mapundo baya an sarong parasurat kun ubos na an tinta? Mauntok daw an sarong musikero kun mayo na siyang gitara o raot an mikropono? Matunong baya an sarong reporter kun pinasira an saindang istasyon? Mawawara na baya an mga kolor kun dinakop an sarong pintor?\nPara sakuya, sa panahon na ini, mas maray nganing magsaralakan an mga midyum. Kun igwa man na darang ranga ining pandemya, iyo ito an paghiro kan mga artista luwas pa sa saindang nanudan nang midyum. Bigla sana, dai ta pig-urulayan, nagtaragbo kita sa birtwal na kinaban, kitang mga artista hali sa iba-ibang disiplina. Dawa na gabos kita naninibago sa arog kaining sitwasyon, aram tang saro sa mga katungdan kan mga arista an magtaong kusog sa sosyudad urog na sa arog kaining sitwasyon.\nSa panahon na ini, igwang mas importanteng pag-urulayan kaysa sa midyum—an katuyuhan kan satuyang mga pasali. Ta dawa na ngani gabos ini pasali, pakiki-‘bali’ man ini sa komunidad, sa ururon kan sosyudad.\nPara sakuya, sa ano man na porma ini paagihon, an tingog kan banwaan an pinakamakusog na midyum sa paghampang sa angat kan katibaadan.


Home / Unlabelled / PDEA linusob an tindahan nin shabu sa Calabanga\nPDEA linusob an tindahan nin shabu sa Calabanga\nBicol Standard Thursday, May 01, 2014\nCALABANGA, CSur—Mayong hotahot an kampanya kan mga awtoridad kontra sa ipinapangalad na droga na nagkukuriyat nang maray maski sa mga pwerang barangay.\nKasoodma, an pinagsararong grupo kan Regional Office V kan PDEA katuwang an mga miembros kan police sa banwaan na ini, elihidong official kan barangay, asin representante kan media, ipig-sirve an mandamiento de arresto No. 14-057 na firmado ni RTC judge Pedro M. Redona kan Branch 63, sa banwaan na ini.\nPigsirvehan kan search warrant iyo si Darwin Tarala y Parde, taga barangay San Miguel sa banwaan na ini na sinasahotan na nagbalga sa RA 9165.\nAn suspechadong si Darwin Tarala alyas “Batman,” nadakop kan mga awtoridad. Afuera saiya, dinakop man kan mga awtoridad si Mark Christian Palomares y Santos, 18 anos, soltero, asin Jeffrey Palomares y Gutierez, 34, soltero, taga barangay San Roque.\nNakonfiskar kan mga awtoridad sa ginibong “search” iyo an duwang pidasong plastic sachet na may laog nin pigtutubodan na shabu; sarong bukas na plastic na may laog man nin pigtutubodan na shabu, sarong pisaran, lighter, gunting asin nagkapirang mga bukas nang plastic sachet na may dikit pang tadang shabu.\nAn mga nakuang pig tutubodan na “methamphetamine hydrochloride” (shabu) dinara sa Provincial Crime laboratory Office, sa Concepcion Grande, Naga City.\nAn nasambit na mga nagkadarakop na persona sasangatan nin caso sa pag lapas sa RA 9165.\nMientrastanto, an lugar na sinakyada kan mga awtoridad iyo man an saro sa mga lugar sa banwaan na ini na nagpapabakal kan ipinagbabawal na droga, sabi sa report.-BICOLSTANDARD.COM\nPDEA linusob an tindahan nin shabu sa Calabanga Reviewed by Bicol Standard on Thursday, May 01, 2014 Rating: 5


Pag-okag sa mga jefe de pulicia, ipaaram sa alcalde\nDuwa sagcod sa tolong taon an fullfledged na jefe de pulicia antes idakit sa ibang destino alagad kun mapapaamay na ibalyong Municipal Police Station kaipuhan ipaaraman sa alcalde nin banwaan kan provincial director.\nIni an piglinaw ni Regional Director Josephmar Gil kan National Police Commission (Napolcom) sa Bikol sa atubangan kan mga na-enot na reclamo kan ibang mga jefe ejecutivo lokal na basang hinahali an saindang jefe de pulicia na mayong ginibong cortecia sa pamayo kan LGU.\nAlagad sa mga designadong OIC asin acting chief of police ano man na oras pueding ibalyong destino kan provincial director.\nSinabi kan Napolcom an sarong opisyal kan PNP nadedestino sa Municipal Police Station nagdefende sa saindang ranggo asin kun nadestino sa sarong dakulang municipalidad asin dai bagay sa saindang ranggo kaipuhan ribayan nin mas nakakalangkaw na opisyal.\nSaiyang pig-ehemplo digdi sa Camarines Sur an mga municipalidad kan Libmanan, Pili, asin Ciudad nin Iriga an dapat magpugol kan MPS kaipuhan may ranggong police superintendent.\nNagkapera pang mga MPS sa Camarines Sur maging sa iba pang provincia kan Kabikolan, mga OICs an nagtutukaw na chief of police huli ta kulang an mga calificadong opisyal.\nAn Ciudad nin Naga na sarong District Office o Naga City Police Office (NCPO), kaipuhan digdi may ranggong Police Senior Superintendent arog kan presenteng nakatukaw na City Director Jonathan Panganiban.\nSinabi pa mantang an NCPO dai sakop kan PNP Provincial Office kan Camarines Sur an pagribay nin City Director dai na naagi sa Napolcom Bikol envez sa Camp Crame.


Bicol!ano?: Bicol Vote: Saen Mapapaduman?\nBicol Vote: Saen Mapapaduman?\nEnot sa gabos, ano may Bicol vote mananggad?\nMay mga nasurat na manonongod sa Bicol vote. Kadakli nagsasabi na ini sarong "myth." Sa halipot na tataramon, dae totoo na may Bicol vote.\nAn katuyuhan ko iyo na patunayan na may Bicol vote sa pamamaagi nin historical, cultural asin political na paghiling.\nPupunan ko sa pagcorejir sa Bicol vote na ini bako sana nakalimiter sa Bicol region. An Bicol vote nacawarak sa mga Bicolano/Bicolana na nasa manlaen-laen na lugar sa Pilipinas, orog na sa Metro Manila asin Southern Luzon.\nAn mga Bicolano/Bicolana macusog an sadiring identificacion sa rehiyon asin lugar na ginikanan ninda, y lenguaje. Solamente sana an mga Bicolano an macacasabi na cun saen sinda hali, an sasambiton rehiyon, saka na lang isusunod an provincia o ciudad/banwaan. An mga ini an nagsasaro sa mga Bicolano/Bicolana saen man sa Pilipinas.\nDagos kita sa eleccion na. Maray na satong hilingon si mga nakaaging eleccion kan kita magpuon na magkaigwang "multi-party system" can taon 1987. Si mga nakaerinot na eleccion kaya, halos duwa sanang major na partido (Liberal asin Nacionalista) an naghahampangan sa pirilian political.\nCan 1987 eleccion para sa senado, mantang inabri na an puerta para sa ibang partido causa can pag-introducir can "multi-party system", an mga partido kaidto na nag-aaragawan sa puesto bako na an tradicional na Nacionalista asin Liberal; cundi an LABAN para sa administracion asin Grand Alliance for Democracy (GAD) para sa opposicion. May mga nagkakapirang kandidato hali sa KBL loyalists, Partido ng Bayan, asin iba pang saradit na partido. Solidong pinagana can mga Bicolano/Bicolana si Victor Ziga na namugtak sa 18th posicion sa magic 24.\nCan 1992 elecction, sinorpresa can mga Bicolano/Bicolana an nacional media can nagluwas na gana si Jovito Salonga sa Bicol. Digdi man sa eleccion na ini nagpuon sa maglaog sa entablado nacional si Raul Roco na nagkaica-19 sa magic 24. Dae na nacabali si Victor Ziga sa magic 24, pero nacabalik man si Francisco Tatad sa senado na nagkaica-22.\nCan 1995 eleccion, digdi na itinulod na sarabay can mga Bicolano/Bicolana an tolong carehiyon sa senado (Roco - 2nd, Tatad - 8th, Honasan - 9th) sa magic 12.\nCan 1998 eleccion, pinurbaran can mga Bicolano/Bicolana na ibugtak si Roco sa Malacanang, alagad dae nagtriumfo. Nautro ini can 2004. Pero pinahiling can mga Bicolano/Bicolana na sararo sinda sa saindang carehiyon.\nAn hapot, pano man idtong mga dae nanggana na Bicolano/Bicolana sa eleccion? Kaya ngani an apod sa Bikol can eleccion, "pirilian." An mga Bicolano/Bicolana tataong magpili. Dae sana ini nadadara sa mga sagin-sagin o dae nacacontribuir sa pagpaorog can Bicol. Saro sa mga cangangalasan cun pano ginana ni Salonga an mga Bicolano/Bicolana. Sa hiling ko, si Salonga sa gabos na mga candidato can 1992 iyo an magpapaorog sa Bicol huli ta sa saiyang malinig asin pusoanon na politico na nakipagsuwayan sa dictador.\nPor dahil sa resulta can mga nacaaging eleccion asin cultural y political na pagmangno can mga Bicolano/Bicolana, an Bicol vote lientad na totoo.\nNgonian na may Bicol vote na mananggad, saen ini mapapaduman? Mayong Bicolano na nagdadalagan para presidente huli ta sa pag-atras ni Chiz Escudero. Sa hiling ko, mapapaduman ini sa tawong may malinig asin pusoanon na paninindugan contra sa sala, para sa kasaraditan asin kagabsan. Arog ni Cory (1986), Salonga (1992), asin Roco (1998 y 2004), an Bicol vote mapapaduman sa malinig na tawo, mayong digta, asin pusoanon. Cun siisay man yan, tama ka sa iniisip mo.\nPosted by Menandro Abanes at 4:52 PM\nLabels: 2010 eleccion, Bicol vote\nLumoy can Pagcamoot


Wikipedia:Pangkagabsán na pangindahan - Wikipedia\nWikipedia:Pangkagabsán na pangindahan\nMAYONG MAITATAONG GARANTIYA AN WIKIPEDIA, NA AN LAOG KAN IMPORMASYON NA INI, HAMÁN, TAMA, MAAASAHAN ASIN MAPAGKAKATIWALAAN.\nDae napagbalik-adalan kan mga propesyunal an Wikipedia[liwaton an gikanan]\nPigpapaintindi na an balangkas kan Wikipedia, saróng elektroniko asin talingkas na ensiklopedya, na bukas sa gabós ning igwang koneksiyon sa Internet asin sa World Wide Web browser (elektroniko) dangan an mga laog kaini, pwedeng báguhon niisay man (talingkas). Pinagigirumdoman na an napapalaog sa Wikipedia, dae napagbalik-adalan kan mga propesyunal na igwang totoo asin sapat na kaaraman, pwedeng an mga laog kan mga artikulo sa Wikipedya, BAKONG haman, tama asin maasahang o mapagkakatiwalaang impormasyon.\nMayóng pigtataóng garantiya an Wikipedia[liwaton an gikanan]\nAlagad bakong boot sabihon kaini na dae makakaenkwentro an mga parabasa kaini nin mga kapakipakinabang na impormasyon sa Wikipedia, pigpapayuhan lang an gabos na mayóng pigtaó, pigtataó o itinaó an Wikipedia na garantiya, sa ano man aspeto, na balido an mga impormasyon madudugangan digdi. Pwedeng an mga artikulo kaini kapagdaka pigbágo niisay man. An pagbabagó kaini, pwedeng mayóng kasanga-sang-ayon sa saimong pigtutubodan o interes. Naggigibo an Wikipedia nin paagi na pilion asin matugutan an mga mas katubod-tubod asin maaasahang bersyon kan mga artikulo, alagad magkagayon man, dae pa langgad matatáwan nin karampatang garantiya. An pinakaharanihon na bagay bilan halimbawa kaini an sa ngunyan madudugangan sa proseso o pahináng Wikipedia:Napiling Artikulo. Gayumpaman, magin an mga artikulo sa irarom kaini, pwedeng mayóng awáng pigbágo katapos-tapos kaining maisapubliko, o matapos na mabasa.\nMayóng Pananagutan an Wikipedia[liwaton an gikanan]\nPakiulay na siguraduhong maintindihan na pigtataó nin mayóng bayad an mga impormasyon digdi, asin kun magkagayon mayóng kasunduan an natatangâ o kontratang nabuo sa tahaw kan mga naggagamit nin Wikipedia asin sa mga Kagsadiri kan sityong ini, mga server, paraambag, administrador, Mga tagamatô asin kan iba pan nakatakod sa proyekto o mga kapanalig manongod sa kun ano man an pwedeng ihain laban sa mga ini.\nMayóng kapanagutang Kontraktuwal[liwaton an gikanan]\nPigtatáwanan an gabos nin limitadong lisensiya para kopyahon an miski anong bagay sa sityong ini, gayumpaman dae namumukná, tugdas, gibo o poon, o nagpupoon nin saróng pang pananagutang kontraktuwal an pagtataó kan nasabing lisensiya, o kun ano pa man sa parte kan Wikipedia asin sa mga ahente, miembro, paraayos o para'organisa, asin mga paragamit kaini.\nKarampatang Pagbisto sa mga Kagsadiring Karapatan[liwaton an gikanan]\nTalingkas na Makapagpahayag asin mga Legalidad[liwaton an gikanan]\nMayóng maitataóng payong medikal, legal, pinansiyal asin iba pa[liwaton an gikanan]\nMayóng legal na pananagutan[liwaton an gikanan]\nMayóng Pananagutan o Danyos na Pwedeng Hagadon[liwaton an gikanan]\nMayóng pananagutan o danyos na pwedeng hagadon o gikan sa Wikipedia, ta ini pigbubuo lang ini nin mga boluntaryong asosasyon nin mga indibidwal na igwang ibat ibang kaaraman (o kasalaan), kultura asin reperensiya. Piguutro pong pigtatáwanan nin mayong bayad an mga impormasyong laog kaini asin mayóng kontrata sa paagi kan Wikipedia apwera sa lisensiyang Libreng Dokumentasyon nin GNU.\nMinagiromdom po utro, pigpapagiromdoman na mayon pananagutan an Wikipedia sa pagbabagó, paghahalí, o pagdadagdag kan mga impormasyon na taon digdi.\nDios Mabalos sa panahon na saimong piggugol sa pagbabasá kan pahinang ini asin sana magin toltol an saimong paggamit, pagaambag asin pagtangkilik sa Wikipedia.\nDae Nag-sosoló an Wikipedia[liwaton an gikanan]\nPinaghugot gikan sa "https://bcl.wikipedia.org/w/index.php?title=Wikipedia:Pangkagabsán_na_pangindahan&oldid=175649"\nIning pahina huring pinagbago kan 10 Setyembre 2018, alas 01:50.


Mga Ilustrasyon ni Jesus Manungod sa Kahadian kan Kalangitan | Buhay ni Jesus\nMga Ilustrasyon Manungod sa Kahadian\nNAGTAO SI JESUS NIN MGA ILUSTRASYON MANUNGOD SA KAHADIAN\nMINALATAW NA nasa Capernaum si Jesus kan tuyawon niya an mga Fariseo. Dai nahaloy kan aldaw na iyan, naghali siya sa harong asin nagpasiring sa Dagat kan Galilea, kun sain nagkatiripon an dakulon na tawo. Naglunad si Jesus sa sarong sakayan, ruminayo sa baybayon, asin nagtukdo sa mga tawo manungod sa Kahadian kan kalangitan paagi sa paggamit nin mga ilustrasyon, o parabula. Pamilyar an mga nagdadangog sa dakul na kamugtakan o mga bagay na sinambit niya, kaya madali nindang maintindihan an manlain-lain na aspekto kan Kahadian.\nInot, isinaysay ni Jesus an manungod sa sarong parasabwag na nagsasabwag nin banhi. May mga banhi na napaduman sa gilid kan dalan dangan tinuruka nin mga gamgam. An iba napaduman sa magapong lugar kun sain hababaw an daga. Dai iyan makagamot nin hararom, asin an tuminubong mga banhi nagkabaralad asin nagkaruluyos. An iba man napaduman sa may matunok na mga tanom, na puminuot sa mga banhi kan tuminubo ini. An iba pa napaduman sa marahay na daga. An mga banhing ini namunga, “ining saro 100 an bunga, idtong saro 60, asin an saro pa 30.”—Mateo 13:8.\nSa saro pang ilustrasyon, iinagid ni Jesus an Kahadian sa pagsabwag nin sarong tawo nin banhi. Turog man an tawong iyan o mata, an banhi minatubo. Kun paano, “dai niya aram.” (Marcos 4:27) Nagsasadiri ining tumubo asin namumunga, na puwede niyang anihon.\nDangan isinaysay ni Jesus an ikatulong ilustrasyon manungod sa pagsabwag. Sarong tawo an nagsabwag nin marahay na klase nin banhi, pero “mantang tururog an mga tawo,” sarong kaiwal an nagsabwag man nin mga duot sa sinabwagan kan trigo. Naghapot an mga uripon kan nagsabwag nin marahay na banhi kun dapat nindang gabuton an mga duot. Nagsimbag ini: “Dai, ta tibaad sa paggabot nindo kan mga duot, magabot man nindo an mga trigo. Pabayaing sabay na magtalubo an mga iyan sagkod sa aranihan, asin sa panahon na iyan, sasabihon ko sa mga paragapas: Tipunon nguna nindo an mga duot asin burugkuson iyan tanganing suluon; dangan tipunon nindo an trigo sa sakuyang kamalig.”—Mateo 13:24-30.\nDakul sa mga nagdadangog an may aram sa pag-uma. Nagsambit man siya nin sarong bagay na pamilyar sa sainda, an saditon na pisog nin mustasa. Minatalubo iyan asin nagigin sarong kahoy na igo an kadakulaan kaya an mga gamgam nakakaistar sa mga sanga kaiyan. Manungod sa pisog na ini, sinabi niya: “An Kahadian kan kalangitan nakakaagid sa sarong pisog nin mustasa na kinua nin sarong tawo asin itinanom sa saiyang daga.” (Mateo 13:31) Pero, si Jesus dai man nagtutukdo dapit sa botanika, an siyensiya manungod sa mga pananom. Nagtatao siya nin ilustrasyon dapit sa pambihirang pagtalubo, kun paanong an sarong saditon na bagay puwedeng magin dakulaon paagi sa pagtalubo.\nDangan sinambit ni Jesus an sarong proseso na pamilyar sa dakul na nagdadangog. Iinagid niya an Kahadian kan kalangitan sa “lebadura na kinua nin sarong babayi asin isinalak sa tulong darakulang takad nin harina.” (Mateo 13:33) Dawa ngani dai nahihiling an lebadura, minalakop ini sa bilog na masa asin pinapausbog iyan. An resulta pambihirang pagdakula asin mga pagbabago na dai tulos naririsa.\nPakatapos na itao an mga ilustrasyon na ini, pinahali ni Jesus an mga tawo asin nagbalik siya sa harong na dinadagusan niya. Dai nahaloy nagdulok sa saiya an mga disipulo na gustong masabutan kun ano an buot niyang sabihon.\nMAKINABANG SA MGA ILUSTRASYON NI JESUS\nNadangog na kaidto kan mga disipulo na naggamit si Jesus nin mga ilustrasyon, pero bakong arog kaini kadakul sa sarong pagkakataon. Naghapot sinda sa saiya: “Taano ta nagtataram ka sa sainda paagi sa mga ilustrasyon?”—Mateo 13:10.\nAn sarong dahilan kun taano ta ginibo niya iyan iyo na tanganing mautob an hula kan Bibliya. Sabi kan salaysay ni Mateo: “Dai siya sa sainda nakikipag-ulay na mayo nin ilustrasyon, tanganing mautob an itinaram paagi sa propeta na nagsabi: ‘Bubukahon ko an sakuyang nguso na may mga ilustrasyon; ipapahayag ko an mga bagay na nakatago puon pa sa pagkaestablisar.’”—Mateo 13:34, 35; Salmo 78:2.\nPero bako sana iyan an dahilan kan paggamit ni Jesus nin mga ilustrasyon. Naggagamit siya kaiyan tanganing mahayag an sabuot kan mga tawo. Dakul sa sainda an interesado sana ki Jesus bilang sarong mahusay na paraistorya asin paragibo nin milagro imbes na mansayon siya bilang Kagurangnan na dapat sunudon nin gikan sa buot. (Lucas 6:46, 47) Habo nindang baguhon an saindang kaisipan o an saindang paagi nin pamumuhay. Habo nindang makataros sa saindang puso an mensahe.\nBilang simbag sa hapot kan mga disipulo, si Jesus nagsabi: “Iyan an dahilan kaya nagtataram ako sa sainda paagi sa mga ilustrasyon; huli ta sinda naghihiling pero dai nakakamaan, asin nagdadangog pero dai naghihimati, saka dai man ninda iyan nasasabutan. Asin nauutob sa sainda an propesiya ni Isaias. An sabi kaiyan: ‘. . . an puso kan banwaan na ini nawaran na nin pakamati.’”—Mateo 13:13-15; Isaias 6:9, 10.\nPero, bako man arog kaiyan an gabos na nagdadangog ki Jesus. Nagpaliwanag siya: “Maugma kamo huli ta nakakahiling an saindong mga mata asin nakakadangog an saindong mga talinga. Huli ta sinisigurado ko sa saindo, dakul na propeta asin matanos na tawo an nagmawot na mahiling an mga bagay na namamasdan nindo pero dai ninda iyan nahiling, saka nagmawot na madangog an mga bagay na nadadangog nindo pero dai ninda iyan nadangog.”—Mateo 13:16, 17.\nIyo, an 12 apostol asin an iba pang maimbod na mga disipulo igwa nin puso na andam na maghimati. Huli kaiyan, nagsabi si Jesus: “Itinatao sa saindo an pakasabot sa sagradong mga hilom kan Kahadian kan kalangitan, pero dai iyan itinatao sa sainda.” (Mateo 13:11) Huli sa sinserong pagmawot kan mga disipulo na makasabot, ipinaliwanag ni Jesus sa sainda an kahulugan kan ilustrasyon dapit sa parasabwag.\n“An banhi iyo an tataramon nin Diyos,” an sabi ni Jesus. (Lucas 8:11) Asin an daga iyo an puso. Sarong paagi iyan para masabutan an ilustrasyon.\nMapadapit sa mga banhi na napaduman sa matagas na daga sa gilid kan dalan, nagpaliwanag siya: “Minaabot an Diyablo asin kinukua an tataramon sa saindang mga puso tanganing sinda dai magtubod saka dai maligtas.” (Lucas 8:12) Kan sambiton ni Jesus an mga banhi na nakasabwag sa mga gapo, an buot niyang sabihon iyo an puso kan mga magaya-gayang minaako kan tataramon pero dai iyan nakagamot nin hararom sa puso ninda. “Pag-abot nin kasakitan o pagpersegir huli kan tataramon,” nawawaran sinda nin pagtubod. Iyo, pag nag-abot an “panahon nin pagbalo,” tibaad huli sa pagkontra kan mga miyembro nin pamilya o iba pa, minapundo sinda.—Mateo 13:21; Lucas 8:13.\nKumusta man an mga banhi na nakasabwag sa may matunok na mga tanom? Sinabi ni Jesus sa mga disipulo na nanunungod ini sa mga tawo na nakadangog kan tataramon. Pero, an mga ini nadaog kan ‘kahaditan kan sistemang ini nin mga bagay saka kan mapandayang kapangyarihan nin kayamanan.’ (Mateo 13:22) Nasa puso ninda an tataramon, pero napuot iyan asin nagin bakong mabunga.\nAn huring klase nin daga na sinabi ni Jesus iyo an marahay na daga. Nanunungod ini sa mga nagdadangog sa tataramon saka inaako iyan sa puso ninda, asin nasasabutan an tunay na kahulugan kaiyan. Na may anong resulta? Sinda “namumunga.” Huli sa mga kamugtakan ninda, arog kan edad o salud, bakong parareho an magigibo kan gabos; may mamumunga nin 100, igwa man nin 60, asin an iba na man 30. Iyo, an binebendisyunan nin Diyos iyo an mga naglilingkod sa saiya na ‘may sinsero asin marahay na puso, na pagkadangog kan tataramon, pinapangaptan iyan asin namumunga na may pakatagal.’—Lucas 8:15.\nSiguradong napahangang marhay sa mga tataramon na ini an mga disipulo na nagdulok ki Jesus para makua an paliwanag kan saiyang mga itinukdo! Igwa na sinda nin hararom na pakasabot dapit sa mga ilustrasyon. Gusto ni Jesus na masabutan ninda an mga ilustrasyon tanganing maipaabot man ninda sa iba an katotoohan. “Bakong an lampara dai tinatakluban nin basket asin bakong dai man iyan ibinubugtak sa irarom nin higdaan?” an hapot niya. “Bako daw na ibinubugtak iyan sa patungan nin lampara?” Kaya, nagsadol si Jesus: “An siisay man na may talinga magdangog.”—Marcos 4:21-23.\nUROG PANG TINUKDUAN\nPakatapos na maipaliwanag ni Jesus sa mga disipulo an ilustrasyon dapit sa parasabwag, gusto nindang makanuod pa. “Ipaliwanag mo sa samuya,” an pakiulay ninda, “an ilustrasyon kan mga duot sa uma.”—Mateo 13:36.\nSa paghapot kaiyan, ipinahiling ninda na lain nanggad an saindang sabuot sa iba pa na nasa baybayon. Malinaw na an mga tawong idto nagdangog pero mayong pagmawot na masabutan an kahulugan kan mga ilustrasyon asin kun paano iyan isasagibo. Kontento na sinda sa mga istorya na sinambit sa mga ilustrasyon. Ipinahiling ni Jesus an pagkakaiba kan mga nagdadangog na nasa baybayon sa mahinapot na mga disipulo na nagdulok sa saiya para matukduan pa, sa pagsabing:\n“Tawan nindo nin atensiyon an saindong nadadangog. An pansukol na ipinansusukol nindo iyo an ipansusukol sa saindo, iyo, mas dakul pa an idadagdag sa saindo.” (Marcos 4:24) Tinawan nin atensiyon kan mga disipulo an mga nadangog ninda sa saiya. An ipinansukol ninda ki Jesus sabi ngani, iyo an saindang lubos na interes asin bilog na atensiyon, kaya binendisyunan sinda nin urog pang pagtutukdo, urog pang kaliwanagan. Kaya, bilang simbag sa hapot kan mga disipulo mapadapit sa ilustrasyon kan trigo asin mga duot, nagpaliwanag si Jesus:\n“An parasabwag kan marahay na banhi iyo an Aki nin tawo; an uma iyo an kinaban. Kun manungod sa marahay na banhi, ini an mga aki kan Kahadian, pero an mga duot iyo an mga aki kan saro na maraot, asin an kaiwal na nagsabwag kan mga iyan iyo an Diyablo. An aranihan iyo an pagtatapos nin sarong sistema nin mga bagay, asin an mga paragapas mga anghel.”—Mateo 13:37-39.\nPakatapos na sabihon kun kiisay asin sa ano nanunungod an kada aspekto kan ilustrasyon, ilinadawan ni Jesus an kaaabtan. Sinabi niya na sa pagtatapos kan sistema nin mga bagay, an mga paragapas, o mga anghel, isusuway an arog-duot na imitasyon na mga Kristiyano sa tunay na “mga aki kan Kahadian.” “An mga matanos” titiripunon asin masirang nin maliwanagon “sa Kahadian kan saindang Ama.” Asin kumusta man “an mga aki kan saro na maraot”? An kaaabtan ninda iyo an kalaglagan, na tama sanang dahilan para sa ‘saindang pagtangis asin pagragot kan saindang mga ngipon.’—Mateo 13:41-43.\nDangan tinawan ni Jesus an mga disipulo nin tulo pang ilustrasyon. An inot: “An Kahadian kan kalangitan nakakaagid sa sarong kayamanan na nakatago sa daga, na nakua nin sarong tawo saka itinago niya giraray; asin huli sa saiyang kagaya-gayahan, naghali siya saka ipinabakal an gabos na pagsadiri niya asin binakal an dagang idto.”—Mateo 13:44.\nSunod: “An Kahadian kan kalangitan nakakaagid sa sarong nagbibiyaheng negosyante na naghahanap nin marahay na klaseng mga perlas. Kan makakua siya nin sarong perlas na may dakulang halaga, naghali siya asin ipinabakal niya tulos an gabos na bagay na sadiri niya asin binakal iyan.”—Mateo 13:45, 46.\nSa duwang ilustrasyon na iyan, idinuon ni Jesus an pagigin andam nin saro na magsakripisyo para makamtan kun ano talaga an tunay na mahalaga. Ipinabakal tulos kan nagbibiyaheng negosyante “an gabos na bagay na sadiri niya” para makua an sarong perlas na may dakulang halaga. Nasasabutan kan mga disipulo an halimbawang iyan mapadapit sa sarong mamahalon na perlas. Asin an tawo na nakakua nin kayamanan na nakatago sa daga “ipinabakal an gabos” para mabakal an dagang iyan. Sa duwang ilustrasyon, may sarong bagay na mahalaga na makukua, sarong bagay na dapat makamtan asin pahalagahan. Maikukumparar ini sa mga sakripisyong ginigibo nin saro para mapaniguan an saiyang espirituwal na pangangaipo. (Mateo 5:3) Kan itao ni Jesus an mga ilustrasyon na ini, naipahiling na kan nagkapira sa mga nagdadangog na andam sindang gumibo nin darakulang sakripisyo para mapaniguan an saindang espirituwal na pangangaipo asin magin saiyang tunay na mga parasunod.—Mateo 4:19, 20; 19:27.\nUltimo, iinagid ni Jesus an Kahadian kan kalangitan sa sarong hikot na nagtitipon nin gabos na klase nin sira. (Mateo 13:47) Pag sinusuway-suway an mga sira, tinitipon sa mga lalagan an mga marahay na klase pero iinaapon an mga dai puwedeng kakanon. Sinabi ni Jesus na arog man kaiyan an mangyayari sa pagtatapos kan sistema nin mga bagay—isusuway kan mga anghel an mga maraot hali sa mga matanos.\nSi Jesus mismo naggibo nin espirituwal na pagsira kan apudon niya an inot na mga disipulo na magin “mga parasira nin tawo.” (Marcos 1:17) Pero, sinabi niya na an kahulugan kan ilustrasyon mapadapit sa hikot mangyayari pa sa maabot na panahon, “sa pagtatapos kan sistema nin mga bagay.” (Mateo 13:49) Kaya nasasabutan kan mga apostol asin kan iba pang mga disipulo na nagdadangog ki Jesus na may interesanteng marhay na mga bagay na mangyayari sa maabot na panahon.\nUrog pang nagrarom an kaaraman kan mga nagdangog sa mga ilustrasyon na itinao ni Jesus kan nasa sakayan siya. Ipinahiling niya na andam siyang ‘ipaliwanag sa saiyang mga disipulo an gabos na bagay pag sinda-sinda sana.’ (Marcos 4:34) Siya “nakakaagid sa sarong tawo, an kagharong, na nagluluwas nin mga bagay na bago asin luma hali sa saiyang sarayan nin kayamanan.” (Mateo 13:52) Kan itao ni Jesus an mga ilustrasyon na ini, dai man niya ipinapasikat an saiyang kakayahan sa pagtukdo. Imbes, ihinihiras niya sa mga disipulo an mga katotoohan na arog sa kayamanan na may dakulaon na halaga. Siya tunay nanggad na sarong daing kaagid na “paratukdo.”\nKasuarin asin sain si Jesus naggamit nin mga ilustrasyon sa pagtukdo?\nAnong limang ilustrasyon an inot na isinaysay ni Jesus?\nTaano ta nagtaram si Jesus paagi sa mga ilustrasyon?\nPaano ipinahiling kan mga disipulo ni Jesus na naiiba sinda sa kadaklan na tawo?\nPaano ipinaliwanag ni Jesus an ilustrasyon dapit sa parasabwag?\nSa ilustrasyon mapadapit sa trigo asin mga duot, siisay o ano an irinerepresentar kan parasabwag, uma, marahay na banhi, mga duot, kaiwal, aranihan, asin mga paragapas?\nAno pang tulong ilustrasyon an itinao ni Jesus, asin ano an manunudan ta diyan?\nIlinaladawan kan parabola ni Jesus dapit sa trigo asin duot an panahon nin pagsabwag, pagtalubo, asin pag-ani. Ano an pagliliwat sa pakasabot ta manungod sa panahon nin pag-ani?\nI-share I-share Mga Ilustrasyon Manungod sa Kahadian\njy kap. 43 p. 106-111


Mateo 26 | Bibliya Online | New World Translation\nNagplano an mga saserdote na gadanon si Jesus (1-5)\nIbinubo ki Jesus an pahamot na lana (6-13)\nAn huring Paskuwa asin an pagtraydor ki Jesus (14-25)\nInestablisar an selebrasyon kan Pamanggihan kan Kagurangnan (26-30)\nIhinula an pagnigar ni Pedro (31-35)\nNamibi si Jesus sa Getsemane (36-46)\nInarestar si Jesus (47-56)\nPagbista sa atubangan kan Sanhedrin (57-68)\nNagnigar si Pedro na midbid niya si Jesus (69-75)\n26 Ngunyan pagkatapos na sabihon ni Jesus an gabos na bagay na ini, sinabi niya sa saiyang mga disipulo: 2 “Aram nindo na duwang aldaw puon ngunyan isasagibo an Paskuwa,* asin an Aki nin tawo itatao sa mga kaiwal tanganing padusahan nin kagadanan sa harigi.” 3 Dangan an mga panginot na saserdote saka an kamagurangan kan banwaan nagtiripon sa patyo kan halangkaw na saserdote, na an pangaran Caifas, 4 asin nagkurumplutan sinda tanganing dakupon* si Jesus sa tusong paagi saka gadanon siya. 5 Alagad, nagsarabi sinda: “Bako sa kapiyestahan, tanganing dai magkariribok an mga tawo.” 6 Miyentras na nasa Betania si Jesus sa harong ni Simon na dating may leproso, 7 nagdulok sa saiya an sarong babayi na igwang darang lalagan na alabastro na may laog na mamahalon na pahamot na lana, asin pinunan kaining ibubo iyan sa payo ni Jesus mantang siya nagkakakan.* 8 Kan mahiling ini kan mga disipulo, nagkaaranggot sinda asin nagsarabi: “Ano ta pigsasayang iyan? 9 Puwede baga kutana iyan na ipabakal sa dakulang kantidad asin itao sa mga pobre an kuwarta.” 10 Huling aram ni Jesus an pinag-uurulayan ninda, sinabihan niya sinda: “Taano ta arog kamo kaiyan sa babayi? Naggibo siya nin marahay sa sako. 11 Huli ta an mga pobre pirmi nindong kaibanan, pero ako dai. 12 Kan ibubo niya sa hawak ko an pahamot na lanang ini, ginibo niya iyan tanganing andamon ako para sa lubong. 13 Sinisigurado ko sa saindo, sain man sa bilog na kinaban ihulit an maugmang baretang ini, an ginibo kan babaying ini isasaysay man bilang pagrumdom sa saiya.” 14 Dangan an saro sa Dose, an inaapod na Judas Iscariote, nagduman sa mga panginot na saserdote 15 asin nagsabi: “Ano an itatao nindo sa sakuya pag trinaydor ko siya tanganing madakop nindo?”* Tinangro ninda siya nin 30 sinsilyong pirak. 16 Kaya puon kaidto, sige na siyang hanap nin magayon na pagkakataon na trayduron siya. 17 Kan inot na aldaw kan Tinapay na Daing Lebadura, an mga disipulo nagdulok ki Jesus, na sinasabi: “Sain mo gustong mag-andam kami tanganing magkakan kan pamanggihan kan Paskuwa?” 18 Sinabi niya: “Magpasiring kamo sa siyudad, sa sarong tawo duman, asin sabihon nindo sa saiya, ‘An Paratukdo nagsabi: “Harani na an itinalaan na panahon para sa sako; iseselebrar ko an Paskuwa sa harong mo kaiba an mga disipulo ko.”’” 19 Kaya ginibo kan mga disipulo an itinugon sa sainda ni Jesus asin nag-andam para sa Paskuwa. 20 Kan banggi na, nakatukaw siya sa may lamesa kaiba an 12 disipulo. 21 Mantang nagkakarakan sinda, sinabi niya: “Sinisigurado ko sa saindo, an saro sa saindo matraydor sa sako.” 22 Huling ikinamundo nindang gayo ini, an kada saro sa sainda nagpuon na magsabi sa saiya: “Kagurangnan, bako ako iyan, bako?” 23 Bilang simbag sinabi niya: “An kasabay kong nagsasawsaw sa mangko iyo an matraydor sa sako. 24 Totoo, babayaan kamo gabos kan Aki nin tawo, siring kan nasusurat manungod sa saiya, alagad hirak man kan tawong iyan na matraydor sa Aki nin tawo! Mas marahay pa sa tawong iyan na dai siya namundag.” 25 Si Judas, na madali nang magtraydor sa saiya, nagsimbag: “Rabbi, bako ako iyan, bako?” Sinabi ni Jesus sa saiya: “Aram mo an simbag.” 26 Mantang nagpapadagos sinda sa pagkakan, nagkua si Jesus nin tinapay, asin pakapamibi, binaraak niya iyan dangan itinao sa mga disipulo asin siya nagsabi: “Magkua kamo, kakanon nindo. Nangangahulugan ini kan sakuyang hawak.” 27 Asin nagkua siya nin kopa, nagpasalamat sa Diyos, saka itinao iyan sa sainda, na sinasabi: “Uminom kamo diyan, gabos kamo, 28 huli ta ini nangangahulugan kan sakuyang ‘dugo kan tipan,’ na papabuluson tanganing mapatawad an mga kasalan kan dakul. 29 Alagad sinasabi ko sa saindo: Dai nanggad ako mainom giraray nin ano man na arog kaining inumon na hali sa ubas sagkod na umabot an aldaw na mainom ako nin bagong arak kaiba nindo sa Kahadian kan sakuyang Ama.” 30 Dangan, pagkatapos nindang mag-awit nin mga pag-umaw,* nagluwas sinda pasiring sa Bukid nin mga Olibo. 31 Dangan sinabi ni Jesus sa sainda: “Ngunyan na banggi, maruluya an pagtubod nindo* gabos dahil sa mangyayari sa sako, huli ta nasusurat: ‘Gagadanon ko an pastor, asin an mga karnero sa aripumpon magkakasuruway-suway.’ 32 Alagad pagkatapos na maibangon ako, maiinot ako sa saindong magduman sa Galilea.” 33 Alagad bilang simbag sinabi ni Pedro sa saiya: “Maski pa magruluya an pagtubod ninda gabos dahil sa mangyayari sa saimo, dai nuarin man mangluluya an sakuyang pagtubod!” 34 Sinabi ni Jesus sa saiya: “Sinisigurado ko sa saimo, ngunyan na banggi, bago magturaok an manok, tulong beses mong ninigaran na midbid mo ako.” 35 Sinabi ni Pedro sa saiya: “Dawa pa kun kaipuhan akong magadan kaiba mo, dai ko nanggad ninigaran na midbid taka.” Arog man kaiyan an sinabi kan gabos na iba pang disipulo. 36 Dangan nagduman si Jesus kaiba ninda sa lugar na inaapod na Getsemane, asin sinabi niya sa mga disipulo: “Tukaw kamo digdi; mapasiring ako duman asin mapamibi.” 37 Iiniba niya si Pedro saka an duwang aking lalaki ni Zebedeo, asin nakamati siya nin kamunduan saka napurisaw nin grabe. 38 Dangan sinabi niya sa sainda: “Mamunduon ako,* na haros ikagadan ko. Magdanay kamo digdi asin padagos na magbantay kaiba ko.” 39 Asin pag-uruinutan niya, suminubsob siya asin namibi: “Ama ko, kun puwede, palihisa sa sako an kopang ini. Alagad, bakong uyon sa kabutan ko, kundi uyon sa kabutan mo.” 40 Nagbalik siya sa mga disipulo asin naabutan sindang tururog, asin sinabi niya ki Pedro: “Dai man lamang daw nindo kayang magdanay na nagbabantay kaiba ko maski sarong oras? 41 Magdanay kamong mapagbantay asin padagos na mamibi, tanganing dai kamo madaog nin sugot. Siyempre, an espiritu nagmamawot,* alagad an laman maluya.” 42 Sa giraray, sa ikaduwang beses, naghali siya asin namibi: “Ama ko, kun dai puwedeng lumihis ini na dai ko iniinom, mangyari lugod an saimong kabutan.” 43 Dangan nagbalik siya asin naabutan sindang tururog, huli ta grabe an saindang tungka. 44 Kaya binayaan niya sinda asin naghali giraray siya saka namibi sa ikatulong pagkakataon, na inuutro an iyo man sanang mga bagay. 45 Dangan nagbalik siya sa mga disipulo asin sinabi niya sa sainda: “Sa arog kaining panahon, nagtuturog kamo saka nagpapahingalo! Uya! Harani na an oras na tatrayduron an Aki nin tawo asin itatao sa kamot nin mga parakasala. 46 Bangon kamo, magduman na kita. Uya na an matraydor sa sako.” 47 Miyentras na nagtataram pa siya, uya! nag-abot si Judas, na kabilang sa Dose, asin igwa siyang dakul na kairiba na may darang mga espada asin pamukpok, na isinugo kan mga panginot na saserdote saka kan kamagurangan kan banwaan. 48 An traydor nagtao sa sainda nin tanda, na sinasabi: “Kun siisay an hadukan ko, siya na iyan; dakupon nindo siya.” 49 Asin nagdiretso siya ki Jesus saka nagsabi: “Kumusta, Rabbi!” asin hinadukan niya ini nin makikatuod na hadok. 50 Alagad sinabi ni Jesus sa saiya: “Amigo, anong tuyo mo digdi?” Dangan nagrani sinda saka pinugol si Jesus asin inarestar siya. 51 Alagad uya! an saro sa mga kaibanan ni Jesus huminugkot kan saiyang espada dangan tinigbas an uripon kan halangkaw na saserdote, asin natakras an talinga kaini. 52 Dangan sinabi ni Jesus sa saiya: “Ibalik mo sa sarungan an saimong espada, huli ta an gabos na minagamit kan espada magagadan sa espada. 53 O sa paghuna mo daw dai ako makakapakiulay sa sakuyang Ama na padarahan ako ngunyan nin labi sa 12 lehiyon* nin mga anghel? 54 Kun arog kaiyan, paano mauutob an Kasuratan na nagsasabing siring kaini an kaipuhan mangyari?” 55 Dangan sinabi ni Jesus sa mga tawo: “Ano nagdigdi kamo na may mga espada asin pamukpok tanganing arestaron ako na garo ako tulisan? Aroaldaw akong nagtutukaw sa templo na nagtutukdo, pero dai nindo ako pigdadakop. 56 Alagad an gabos na ini nangyari tanganing mautob an mga isinurat* kan mga propeta.” Dangan binayaan siya kan gabos na disipulo asin nagdurulag an mga ini. 57 Dinara si Jesus kan mga nagdakop sa saiya pasiring duman ki Caifas na halangkaw na saserdote, kun sain nagkakatiripon an mga eskriba asin an kamagurangan. 58 Alagad si Pedro padagos na nagsusunod sa saiya na medyo may distansiya, sagkod sa patyo kan halangkaw na saserdote, asin pagkalaog niya, nagtukaw siya kaiba kan mga suruguon sa harong tanganing mahiling niya kun ano an mangyayari. 59 Ngunyan an mga panginot na saserdote asin an bilog na Sanhedrin* naghahanap nin putik na testimonya laban ki Jesus tanganing maipagadan siya. 60 Alagad dai sindang nakua, maski ngani dakul an uminatubang na putikon na testigo. Paghaloy-haloy may duwa na uminatubang 61 asin nagsabi: “Sabi kan tawong ini, ‘Magagaba ko an templo nin Diyos asin maititindog ko iyan sa laog nin tulong aldaw.’” 62 Sa siring tuminindog an halangkaw na saserdote asin nagsabi sa saiya: “Dai ka lamang nin isisimbag? Ano ining pigsusumbong ninda laban sa saimo?” 63 Alagad dai naggirong si Jesus. Kaya sinabi sa saiya kan halangkaw na saserdote: “Sa atubangan kan buhay na Diyos sumumpa ka na mataram ka nin totoo asin na sasabihon mo sa samo kun baga ika an Cristo, an Aki nin Diyos!” 64 Sinabi ni Jesus sa saiya: “Ika na mismo an nagsabi. Pero sinasabi ko sa saindo: Puon ngunyan mahihiling nindo an Aki nin tawo na nakatukaw sa tuo kan makapangyarihan asin minadatong na nasa mga panganuron nin langit.” 65 Dangan ginisi kan halangkaw na saserdote an saiyang pang-ibabaw na mga bado asin sinabi niya: “Naglanghad siya! Aanhon ta pa an mga testigo? Hilinga! Nadangog nindo ngunyan an paglanghad. 66 Ano an masasabi nindo?” Nagsimbag sinda: “Dapat siyang magadan.” 67 Dangan linutaban ninda an saiyang lalawgon asin sinuntok siya. An iba sinampaling siya, 68 na sinasabi: “Ika na Cristo, maghula ka sa samo, siisay an nagsampaling sa saimo?” 69 Mantang si Pedro nakatukaw sa luwas duman sa patyo, sarong suruguon na babayi an nagrani sa saiya asin nagsabi: “Ika, kaibanan ka man ni Jesus na taga Galilea!” 70 Alagad pignigaran niya iyan sa atubangan ninda gabos, na sinasabi: “Dai ko aram an pigsasabi mo.” 71 Kan magluwas siya pasiring sa pasilyo kan trangkahan, saro pang babayi an nakariparo sa saiya asin sinabi kaini sa mga yaon duman: “An tawong ini kaibanan ni Jesus na Nazareno.” 72 Sa giraray, pignigaran niya iyan na may kaibang pagsumpa: “Dai ko midbid an tawong iyan!” 73 Paghaloy-haloy, an mga nakatindog sa palibot nagdurulok asin nagsabi ki Pedro: “Siguradong saro ka man sa sainda, ta risang-risa sa pagtaram* mo.” 74 Dangan pinunan niyang maldisyunon an saiyang sadiri asin magsumpa: “Dai ko midbid an tawong iyan!” Asin tulos na may nagturaok na manok. 75 Dangan nagirumduman ni Pedro an sinabing ini ni Jesus: “Bago magturaok an manok, tulong beses mong ninigaran na midbid mo ako.” Asin nagluwas siya saka naghibi sa sobrang kamunduan.\n^ O “nakatukaw sa may lamesa.”\n^ O “pag ipinasaluib ko siya sa saindo?”\n^ O “himno; salmo.”\n^ Sa literal, “magkakasiringkog kamo.”\n^ O “an sakuyang kalag.”\n^ An “lehiyon” iyo an panginot na yunit kan suanoy na hukbong Romano. Sa bersikulong ini, an terminong iyan nangangahulugan nin dakulang bilang.\n^ O “kasuratan.”\n^ O “punto; diyalekto.”


An Banwa: Kultura buda Artes kan Tabaco - Wikipedia\nAn An Banwa: Kultura buda Artes kan Tabaco (ABKAT) saróng kasararoan nin mga artistang taga-Syudad nin Tabaco, Albay. Namuknâ ini kan 2005 sa katuyohán na parambongón asin atamanon an lokal na kultura asin arte kan Syudad nin Tabaco, probinsya nin Albay budâ rehiyon Bikol. An organisasyon nairehistro kan Mayo 4, 2004 sa Securities and Exchange Commission sa Syudad nin Legazpi, Albay] bilang saróng non-stock asín non-profit na korporasyon na igwáng corporate number na CN200526539.\nTatak kan ABKAT\nNagpoon an pagbilog kan organisasyon sa saróng pagtiripon sa Cafe Ehemplo sa Syudad nin Tabaco ninda Richard Madrilejos sagkód Frederick Maurice Lim sa katuyohan na makamuknâ nin saróng grupo na magtataong doon sa mga aktibidad na manungod sa mga proyektong pangkultura budâ mga artes.\nSi Richard Madrilejos kasi Frederick Maurice S. Lim, an nagpoon kang sarong pagtiripon sa Cafe Ehemplo sa Tabaco na an katuyuhan iyo an magkrear ki sarong organisasyon na magtataong doon sa mga aktibidad na manungod sa mga proyektong pangkultura buda mga artes siring kan pagpresentar ki mga teatro, arte biswal, pagsayaw, literatura, musika, arkitektura budâ film. Marso 9, 2004 nagpoón an mga mga asembleya sagkod kang ma-aprubaran na nanggad sa Securities and Exchange Commission sa Legazpi. Katakod kan pag-organisar iyo man an pagplano kang inot na proyekto kang grupo na igwang titulo na Sikat: Pasok o Tigok? na ibinase sa nag-aadang kultura popular sa telebisyon kang panahon na ito. An nagsurat kang mga objectives kang grupo iyo si Madrilejos.\n1 Mga aktibidad\n1.1 Sumpa kan parasurat kan TAWO\n1.2 Gawad ABKAT para sa Literaturang Tabaknon\nAn ABKAT nagkakaigwá nin worksyap sa paagi kan TAWO: Tabaco Writer's Workshop. Iní nganing agdahon an mga parasurat kan banwaan asin pagtaraid kaini na magtiripon-tipon buda mag-orolay-olay an saindang mga gibo. Laom kaini na ipropagar an saidang sadiring kultura asin tataramon sa paagi nin literatura.\nSumpa kan parasurat kan TAWOLiwaton\nAko, sarong parasurat na Bikolnon, minasumpa na gigibuhon ko sa bilog kong paghingowa na bayubuon, parambungon, surugon kun kaipuhan, an literatura, arte buda kultura kan sakong kamagurangan, nganing danay ining kumusog buda sumupang para sako buda sa masurunod pang henerasyon; na ipapangurog ko an tataramon kan sakong banwaan buda dai ini ikakasupog na gamiton sa dawa sain buda dawa anong sitwasyon; na gagamiton ko an sakong panurat bilang dalan nganing maipahiling ko sa kinaban na ako sarong Bikolano, kaubay sa sarong lahing may dignidad, may sadiring kultura, tali, buda urag. Gabos ini pighahagad kong sakong mautob sa tabang ni Kagurangnan na iyo an pinaka-urog na Parasurat.\nGawad ABKAT para sa Literaturang TabaknonLiwaton\nTaon 2009 kan piglunsar an Gawad ABKAT sa tabang kan lokal na gobyerno kan ciudad nin Tabaco. Sarô ining patiribayan sa pagsurat na inintrahan kan mga taga-Tabaco buda kan mga kataraning na banwaan. Sa enot na edisyon kaini, napagkauruyunan na Rawitdawit an pormang panliteratura.\nDevelopmental Institute for Bicolano Artists\nKabulig Bikol Writer's Association\n↑ Gikan sa Facebook account kan An Banwa: Kultura buda Artes kan Tabaco\n↑ Gikan sa Facebook account kan TAWO: Tabaco Writers' Workshop\n↑ Enot na Gawad ABKAT para sa Literaturang Tabaknon\nABKAT sa Multiply\nPinaghugot gikan sa "https://bcl.wikipedia.org/w/index.php?title=An_Banwa:_Kultura_buda_Artes_kan_Tabaco&oldid=186553"\nLast edited on 29 Desyembre 2019, at 13:34\nHuring pigliwat an pahinang ini kan 29 Desyembre 2019, alas 13:34.


Igalang an Awtoridad | Pagkamoot nin Dios\n“Tawan nindo nin onra an gabos na klase nin tawo.”—1 PEDRO 2:17.\n1, 2. (a) Taano ta nadedepisilan kita na igalang an autoridad? (b) Anong mga hapot an pag-oolayan niato?\nNAPAGMASDAN na daw nindo an reaksion nin sarong sadit na aki kan may ipinapagibo sa saiya na habo nia talagang gibohon? Tibaad maheling nanggad nindo sa lalawgon kan aki na magabat iyan sa boot nia. Nadadangog nia an boses kan saiyang magurang, asin aram nia na dapat niang igalang an autoridad kan saiyang magurang. Alagad sa kamugtakan na ini, habo nia talagang kumuyog. An magabat na boot kan aki nag-iilustrar sa sarong katotoohan na nangyayari sa sato gabos.\n2 An paggalang sa autoridad bako pirmeng madali para sa sato. Nadedepisilan daw kamo kun beses na igalang an mga may autoridad sa saindo? Kun iyo, bako sana kamo an nadedepisilan sa bagay na ini. Nabubuhay kita sa panahon na garo baga hababaon na an paggalang sa autoridad. Pero, sinasabi kan Biblia na kaipuhan na magpaheling kita nin paggalang sa mga nasa katongdan na may autoridad sa sato. (Talinhaga 24:21) Sa katunayan, an paggibo kaiyan mahalagang marhay kun gusto niatong magdanay sa pagkamoot nin Dios. Kun siring, natural sana na magkaigwa nin mga hapot. Taano ta puedeng magin depisilon para sa sato na igalang an autoridad? Taano ta kahagadan ini sa sato ni Jehova, asin ano an makakatabang sa sato na sumunod? Ultimo, sa anong mga paagi niato ikakapaheling an paggalang sa autoridad?\nKUN TAANO TA DEPISIL IYAN\n3, 4. Paano nagpoon an kasalan asin pagkabakong sangkap, asin taano ta nagigin depisil para sa sato na igalang an autoridad huli sa satong pagigin makasalan?\n3 Pag-olayan niato sa halipot an duwang dahelan kun taano ta puedeng magin depisilon para sa sato na magpaheling nin paggalang sa mga nasa autoridad. Enot, bako kitang sangkap; ikaduwa, bakong sangkap an mga tawo na may autoridad sa sato. An kasalan asin pagkabakong sangkap nin tawo nagpoon haloyon nang panahon an nakaagi, kaidto pa sa hardin nin Eden kan si Adan asin Eva magrebelde sa autoridad nin Dios. Kaya an kasalan nagpoon sa pagrebelde. Sagkod sa panahon na ini, naturalesa na niato an tendensia na magrebelde.—Genesis 2:15-17; 3:1-7; Salmo 51:5; Roma 5:12.\n4 Huli sa pagigin makasalan niato, an kadaklan sa sato madaling magin mapalangkaw asin maabhaw, mantang an kapakumbabaan sarong bihirang kualidad na kaipuhan niatong pagmaigotan na pataluboon asin papagdanayon. Minsan ngani dakol na taon na kitang maimbod na naglilingkod sa Dios, tibaad madaog pa man giraray kita nin kasutilan asin kapalangkawan. Halimbawa, isipon nindo si Core, na maimbod na nagdanay sa kaibanan kan banwaan ni Jehova sa dakol na kasakitan. Pero, minawot niang gayo na magkaigwa nin orog pang autoridad asin pangahas na pinangenotan an pagrebelde ki Moises, an pinakamahoyong tawo na nabuhay kan panahon na idto. (Bilang 12:3; 16:1-3) Isip-isipon man nindo si Hadeng Uzias, na huli sa saiyang kapalangkawan, sia naglaog sa templo ni Jehova asin ginibo an sagradong trabaho na para sana sa mga saserdote. (2 Cronica 26:16-21) Pinagdusahan na gayo kan mga tawong iyan an saindang pagrebelde. Pero, an saindang bakong marahay na mga halimbawa nakakatabang bilang mga pagirumdom para sa sato gabos. Kaipuhan na labanan niato an kapalangkawan na iyong dahelan na nagigin depisil para sa sato na igalang an autoridad.\n5. Paano ginamit sa salang paagi kan bakong sangkap na mga tawo an saindang autoridad?\n5 Sa ibong na lado, an bakong sangkap na mga tawo na nasa katongdan na may kapangyarihan grabe an ginibo na nagpaluya sa paggalang sa autoridad. Dakol an nagin maringis, mapang-abuso, o mapang-api. Sa katunayan, an kasaysayan nin tawo sa pangkagabsan pano nin rekord nin pag-abuso sa kapangyarihan. (Eclesiastes 8:9) Halimbawa, si Saul sarong marahay asin mapakumbabang tawo kan pinili sia ni Jehova na magin hade. Minsan siring, sia nagpadaog sa kapalangkawan asin pagkauri; dangan pinersegir nia an maimbod na si David. (1 Samuel 9:20, 21; 10:20-22; 18:7-11) Kan huri si David nagin an saro sa pinakamarahay na mga hade sa Israel kasuarin man, pero ginamit nia sa salang paagi an saiyang kapangyarihan kan kinua nia an agom ni Urias na Hiteo asin ipinabugtak an inosenteng tawong iyan sa enotan kan ralaban tanganing magadan. (2 Samuel 11:1-17) Iyo, huli sa pagkabakong sangkap, depisil para sa mga tawo na magkapot nin kapangyarihan sa tamang paagi. Asin kun an mga nasa kapangyarihan dai iginagalang si Jehova, mas maraot pa ngani an ginigibo ninda. Pagkatapos na isaysay kun paano pinonan kan nagkapirang Katolikong papa an lakop na persekusyon, sarong Britanong estadista an nagsurat: “An kapangyarihan may tendensiang manraot; asin an absolutong kapangyarihan absoluto man na nanraraot.” Nasa isip an siring na rekord, estudyaran niato an hapot na: Taano ta maninigo niatong igalang an autoridad?\n6, 7. (a) An pagkamoot niato ki Jehova nagpapahiro sa sato na gibohon an ano, asin taano? (b) Ano an kalabot sa pagpasakop, asin paano niato iyan ikakapaheling?\n6 An pinakamarahay na mga dahelan na igalang an autoridad iyo an pagkamoot—an pagkamoot niato ki Jehova, sa satong kapwa, pati sa satong sadiri. Huling namomotan niato si Jehova nin orog sa gabos na iba pa, gusto niatong pagayagayahon an saiyang puso. (Talinhaga 27:11; Marcos 12:29, 30) Aram niato na an saiyang soberaniya, an saiyang deretsong mamahala sa uniberso, kinuestion digdi sa daga poon pa kan pagrebelde sa Eden asin na an mayoriya kan katawohan kuminampi ki Satanas patin hinaboan an pamamahala ni Jehova. Naoogma kitang marhay na kumampi sa soberaniya ni Jehova. Kun binabasa niato an mamuraway na mga tataramon sa Kapahayagan 4:11, napapahiro kaiyan an satong puso. Malinawon nanggad sa sato na si Jehova an lehitimong Namamahala kan uniberso! Sinusuportaran niato an soberaniya ni Jehova, na inaako an saiyang pamamahala sa satong pangaroaldaw na buhay.\n7 An siring na paggalang nangangahulogan nin pagkuyog asin labi pa. Andam kitang magkuyog ki Jehova huli ta namomotan niato sia. Minsan siring, may mga panahon na an pagkuyog magigin depisil na gayo para sa sato. Sa siring na mga panahon, arog kan sadit na aking iyan na nasambitan sa kapinonan, kaipuhan na makanood kitang magpasakop. Nagigirumdoman niato na si Jesus nagpasakop sa kabotan kan saiyang Ama dawa garo baga masakit na gayo an paggibo kaiyan. “Mangyari logod, bakong an boot ko, kundi an boot mo,” an sabi nia sa saiyang Ama.—Lucas 22:42.\n8. (a) Ano sa parate an kalabot sa pagpasakop sa autoridad ni Jehova ngonyan, asin ano an pagmansay ni Jehova mapadapit digdi? (b) Ano an makakatabang sa sato na maghinanyog sa hatol asin akoon an disiplina? (Helingon an kahon na “ Hinanyoga an Hatol Asin Akoa an Disiplina.”)\n8 Siempre, si Jehova dai nakikipag-olay sa sato ngonyan bilang indibiduwal; ginagamit nia an saiyang Tataramon asin mga representanteng tawo digdi sa daga. Kun siring, parateng marhay na nagpapaheling kita nin pagpasakop sa autoridad ni Jehova paagi sa paggalang sa mga tawong ibinugtak, o tinotogotan nia na magdanay, sa mga katongdan na may autoridad sa sato. Kun kita marebelde sa mga tawong iyan—halimbawa, paagi sa pagsayumang akoon an saindang hatol asin pagtatanos na sono sa Kasuratan—maaanggot sa sato an satong Dios. Kan an mga Israelita maggumodgumod asin magrebelde ki Moises, minansay ni Jehova na sa Saiya mismo ninda iyan ginigibo.—Bilang 14:26, 27.\n9. Taano ta mapapahiro kita na igalang an autoridad kun igwa kita nin pagkamoot sa satong kapwa? Iilustrar.\n9 Nagpapaheling man kita nin paggalang sa autoridad huli sa pagkamoot sa satong kapwa. Taano man? Bueno, imahinara na kamo soldados sa sarong hukbo. An kapangganahan, an mismong kaligtasan pa ngani kan hukbo, posibleng marhay na nakadepende sa kooperasyon, pagkuyog, asin paggalang kan lambang soldados sa mga nasa mas halangkaw na ranggo. Kun papaluyahon nindo an organisasyon na iyan kan hukbo paagi sa pagrebelde, an gabos na kapwa nindo soldados puede nanggad na mamugtak sa peligro. Totoo, an mga tawong hukbo naggigibo nin grabeng danyos sa kinaban ngonyan. Minsan siring, si Jehova igwa nin mga hukbo na marahay sana an ginigibo. An Dios ginatos na beses na inapod sa Biblia na “Jehova nin mga hukbo.” (1 Samuel 1:3) Sia an Komandante nin kadakoldakol na makakamhan na espiritung linalang. Kun beses, iinaagid ni Jehova sa sarong hukbo an saiyang mga lingkod sa daga. (Salmo 68:11; Ezequiel 37:1-10) Kun marebelde kita sa mga tawong ibinugtak ni Jehova bilang autoridad sa sato, bako daw na tibaad ibinubugtak niato sa peligro an mga kapwa niato espirituwal na soldados? Kun an sarong Kristiano magrebelde sa nombradong kamagurangan, tibaad maapektaran man an ibang miembro kan kongregasyon. (1 Corinto 12:14, 25, 26) Kun an sarong aki magrebelde, puedeng maapektaran an bilog na pamilya. Kaya ipinapaheling niato an satong pagkamoot sa satong kapwa paagi sa pagigin magalang asin pakikikooperar.\n10, 11. Paano nakakapahiro sa sato na magin makinuyog sa autoridad an tamang pagmawot na kita makinabang?\n10 Iginagalang man niato an autoridad huli ta para sa pinakaikakarahay niato mismo an paggibo kaiyan. Kun hinahagad ni Jehova sa sato na igalang an autoridad, parate niang sinasabi an magigin mga pakinabang niato sa paggibo kaiyan. Halimbawa, sinasabihan nia an mga aki na kuyogon an saindang mga magurang tanganing magkaigwa sinda nin halawig asin marahay na buhay. (Deuteronomio 5:16; Efeso 6:2, 3) Sinasabihan nia kita na igalang an kamagurangan sa kongregasyon huli ta makakaraot sa satong espirituwalidad kun dai niato gigibohon iyan. (Hebreo 13:7, 17) Asin sinasabihan nia kita na kuyogon an sekular na mga autoridad para sa proteksion niato mismo.—Roma 13:4.\n11 Bako daw maoyon kamo na nakakatabang sa sato na igalang an autoridad kun aram niato an dahelan kun taano ta gusto ni Jehova na magkuyog kita? Kun siring, pag-olayan niato kun paano niato ikakapaheling an paggalang sa autoridad sa tolong pangenot na aspekto nin buhay.\nPAGGALANG SA LAOG KAN PAMILYA\n12. Anong papel an itinao ni Jehova sa agom na lalaki asin ama sa pamilya, asin paano maootob nin lalaki an papel na iyan?\n12 Si Jehova mismo an nagdisenyo kan areglo nin pamilya. Huling sia nanggad an Dios nin areglo, inorganisar nia an pamilya tanganing magin mapanggana iyan. (1 Corinto 14:33) Tinawan nia nin autoridad an agom na lalaki asin ama na iyo an magin payo kan pamilya. An agom na lalaki nagpapaheling nin paggalang sa saiyang Payo, si Cristo Jesus, paagi sa pag-arog sa paagi nin pagsagibo ni Jesus kan saiyang pagkapayo sa kongregasyon. (Efeso 5:23) Sa siring, dai pinapabayaan kan agom na lalaki an saiyang responsabilidad kundi isinasaabaga nia iyan na may karigonan; dai man sia maninigong magin maringis o daing herak kundi, imbes, mamomoton, rasonable, asin maboot. Pirme niang ginigirumdom na an saiyang autoridad may limitasyon—nungka iyan na mas halangkaw sa autoridad ni Jehova.\nInaarog nin Kristianong ama kun paano isinasagibo ni Cristo an saiyang pagkapayo\n13. Paano maootob nin agom na babae asin ina an saiyang papel sa pamilya sa paagi na nakakapaogma ki Jehova?\n13 An agom na babae asin ina dapat na magin katabang, o komplemento, kan saiyang agom. Tinawan man sia nin autoridad sa pamilya, huli ta nasasambitan kan Biblia an manongod sa “ley kan saimong ina.” (Talinhaga 1:8) Siempre, an saiyang autoridad mas hababa kisa sa saiyang agom. An Kristianang agom nagpapaheling nin paggalang sa autoridad kan saiyang agom paagi sa pagtabang sa saiya na maotob an saiyang papel bilang payo kan pamilya. Dai nia minemenos, minamanipular, o inaagaw an posisyon kan agom na lalaki. Imbes, sia mapagsuportar asin nakikikooperar. Kun dai sia oyon sa desisyon kaini, puede niang magalang na ipahayag an saiyang opinyon, alagad nagdadanay siang mapagpasakop. Kun an saiyang agom na lalaki daing pagtubod, tibaad mapaatubang sia sa masakit na mga kamugtakan, pero an saiyang pagigin mapagpasakop tibaad magpahiro sa saiyang agom na midbidon si Jehova.—1 Pedro 3:1.\n14. Paano an mga aki makakatao nin kagayagayahan sa saindang mga magurang asin ki Jehova?\n14 An mga aki nagtatao nin dakulang kaogmahan sa puso ni Jehova kun kinukuyog ninda an saindang ama asin ina. Nagtatao man sinda nin onra asin kagayagayahan sa saindang mga magurang. (Talinhaga 10:1) Sa mga pamilya na nagsosolo an magurang, iinaaplikar nin mga aki an iyo man sanang mga prinsipyo nin pagkuyog, sa pakaaram na an saindang magurang tibaad lalo pa nganing nangangaipo kan saindang pagsuportar asin kooperasyon. Sa mga pamilya na an gabos na miembro nag-ootob kan papel na dinisenyo nin Dios para sa sainda, dakulang katoninongan asin kagayagayahan an ibinubunga. Ini nagtatao nin marahay na impresyon sa Kagtugdas kan gabos na pamilya, si Jehova Dios.—Efeso 3:14, 15.\nPAGGALANG SA LAOG KAN KONGREGASYON\n15. (a) Sa laog kan kongregasyon, paano niato ikakapaheling na iginagalang niato an autoridad ni Jehova? (b) Anong mga prinsipyo an makakatabang sa sato na magin makinuyog sa mga nangengenot? (Helingon an kahon na “ Magin Makinuyog Kamo sa mga Nangengenot.”)\n15 Ninombrahan ni Jehova an saiyang Aki bilang Namamahala sa Kristianong kongregasyon. (Colosas 1:13) Inasignaran man ni Jesus an saiyang “maimbod asin mapagmansay na oripon” tanganing mag-asikaso kan espirituwal na mga pangangaipo kan banwaan nin Dios digdi sa daga. (Mateo 24:45-47) An Namamahalang Grupo kan Mga Saksi ni Jehova naglilingkod bilang mga representante kan grupong oripon. Arog kaidto sa Kristianong mga kongregasyon kan enot na siglo, an kamagurangan ngonyan nag-aako nin mga instruksion asin hatol hale sa Namamahalang Grupo, magsalang direkta o paagi sa mga representante kaiyan, siring kan nagbibiaheng mga paraataman. Kun iginagalang niato bilang mga indibiduwal an autoridad kan Kristianong kamagurangan, kinukuyog niato si Jehova.—Hebreo 13:17.\n16. Taano ta masasabi na an kamagurangan ninombrahan kan banal na espiritu?\n16 An kamagurangan asin ministeryal na mga lingkod bakong sangkap. Sinda may mga pagkukulang, arog niato. Pero, an kamagurangan “balaog na mga lalaki,” na itinao tanganing tabangan an kongregasyon na magdanay na makosog sa espirituwal. (Efeso 4:8) An kamagurangan ninombrahan kan banal na espiritu. (Gibo 20:28) Taano man? Huli ta an siring na mga lalaki dapat ngunang makaabot sa mga kualipikasyon na nakasurat sa Tataramon nin Dios na ipinasabong kan espiritu. (1 Timoteo 3:1-7, 12; Tito 1:5-9) Dugang pa, an kamagurangan na nag-eebalwar kan mga kualipikasyon nin sarong tugang na lalaki odok na namimibi para sa paggiya kan banal na espiritu ni Jehova.\n17. Sa aktibidad ninda sa kongregasyon, taano ta kun beses nagkokolbong an mga Kristiana?\n17 Sa kongregasyon, tibaad may beses na mayo nin kamagurangan asin ministeryal na mga lingkod na magibo nin sarong bagay na sa parate nakaasignar sa sainda, arog kan pamamayo sa pagtiripon bago maglingkod sa langtad. Sa arog kaiyan na mga kamugtakan, puedeng gibohon iyan kan ibang bautisadong mga tugang na lalaki. Kun mayo nin mga tugang na lalaki, sa siring puedeng gibohon iyan nin kualipikadong mga tugang na Kristiana. Minsan siring, makolbong an sarong babae kun ginigibo nia an kabtang na sa parate nakaasignar sa bautisadong lalaki. * (1 Corinto 11:3-10) An kahagadan na ini dai nagmemenos sa mga babae. Imbes, nagtatao iyan nin oportunidad na magpaheling nin paggalang sa areglo ni Jehova dapit sa pagkapayo, sa laog kan pamilya sagkod sa laog kan kongregasyon.\nPAGGALANG SA SEKULAR NA AUTORIDAD\n18, 19. (a) Paano nindo ipapaliwanag an mga prinsipyo na sinasabi sa Roma 13:1-7? (b) Paano niato ipinapaheling an paggalang sa sekular na mga autoridad?\n18 Maingat na sinusunod kan tunay na mga Kristiano an mga prinsipyo na sinasabi sa Roma 13:1-7. Mantang binabasa nindo an tekstong iyan, maheheling nindo na an “superyor na mga autoridad” na nasambitan dian iyo an sekular na mga gobyerno. Sagkod na tinotogotan ni Jehova na mag-eksister an mga kapangyarihan na ini nin tawo, sinda naggigibo nin importanteng mga katongdan, na pinapagdadanay minsan paano an areglo asin itinatao an kinakaipuhan na mga serbisyo. Ipinapaheling niato an satong paggalang sa mga autoridad na ini paagi sa satong pagigin makinuyog sa ley. Sinesegurado niato na magbayad kan ano man na mga buhis na dapat niatong bayadan, simbagan nin tama an ano man na mga porma o dokumento na tibaad hagadon kan gobyerno, asin sunodon an ano man na mga ley na nakakasakop sa sato, sa satong pamilya, negosyo, o mga rogaring. Minsan siring, dai kita nagpapasakop sa sekular na mga autoridad kun hinahagad ninda sa sato na makisuway sa Dios. Imbes, an isinisimbag niato kapareho kan isinimbag kan mga apostol kan suanoy: “Dapat na kuyogon niamo an Dios bilang namamahala imbes na mga tawo.”—Gibo 5:28, 29; helingon an kahon na “ Kiisay na Autoridad an Maninigo Kong Kuyogon?”\nKIISAY NA AUTORIDAD AN MANINIGO KONG KUYOGON?\nPrinsipyo: “Si Jehova iyo an satong Hokom, si Jehova iyo an satong Paraboot, si Jehova iyo an satong Hade.”—Isaias 33:22.\nAno daw an gigibohon ko kun hagadon sa sako na balgahon an mga pamantayan ni Jehova?—Mateo 22:37-39; 26:52; Juan 18:36.\nAno daw an gigibohon ko kun pagbotan akong pumondo sa paggibo kan mga pagboot ni Jehova?—Gibo 5:27-29; Hebreo 10:24, 25.\nAno an makakatabang sa sako tanganing booton ko na kuyogon an mga nasa katongdan na may autoridad?—Roma 13:1-4; 1 Corinto 11:3; Efeso 6:1-3.\n19 Nagpapaheling man kita nin paggalang sa sekular na mga autoridad paagi sa satong paggawe. Kun beses, tibaad nakikipag-olay kita nin direkta sa mga opisyal sa gobyerno. Nakipag-olay si apostol Pablo sa mga namamahala na arog ni Hadeng Herodes Agripa asin Gobernador Festo. Grabe an mga depekto kan mga tawong ini, alagad kinaolay sinda ni Pablo na may paggalang. (Gibo 26:2, 25) Inaarog niato an halimbawa ni Pablo, baga man an opisyal na kinakaolay niato sarong poderosong namamahala o sarong lokal na pulis. Sa eskuelahan, an hoben na mga Kristiano naghihingoang magpaheling nin kaparehong paggalang sa saindang mga maestra asin sa mga opisyal saka empleyado kan eskuelahan. Siempre, bako sanang an mga nag-ooyon sa satong mga tinutubod an iginagalang niato; magalang man kita kun nakikipag-olay sa mga nagkokontra sa Mga Saksi ni Jehova. An totoo, an satong paggalang siertong maririsa kan kadaklan na daing pagtubod.—Roma 12:17, 18; 1 Pedro 3:15.\n20, 21. Ano an nagkapira sa mga bendisyon na ibinubunga kan pagpaheling nin tamang paggalang sa autoridad?\n20 Dai kita magin maimot kun dapit sa pagpaheling nin paggalang. Si apostol Pedro nagsurat: “Tawan nindo nin onra an gabos na klase nin tawo.” (1 Pedro 2:17) Kun naririsa nin mga tawo na minamansay niato sinda na may tunay na paggalang, tibaad mapahiro nanggad an saindang boot. Girumdomon, an kualidad na ini nagigin bihira nang marhay. Kun siring, an pagpaheling kaiyan sarong paagi nin paghimate sa pagboot ni Jesus: “Pasiranga an saindong liwanag sa atubangan nin mga tawo, tanganing maheling ninda an saindong marahay na mga gibo asin pamurawayon ninda an saindong Ama na nasa kalangitan.”—Mateo 5:16.\n21 Sa madiklom na kinaban na ini, an mga tawo na may marahay na puso naaakit sa espirituwal na liwanag. Kaya an pagpaheling niato nin paggalang sa laog kan pamilya, sa laog kan kongregasyon, asin sa sekular na mga kamugtakan tibaad makaakit sa nagkapira asin makapahiro sa sainda na maglakaw sa liwanag kaiba niato. Kanigoan kamamuraway na posibilidad iyan! Pero, dawa kun dai iyan mangyari, sarong bagay an segurado. An paggalang niato sa mga tawo nakakapaogma ki Jehova Dios asin nakakatabang sa sato na magdanay sa saiyang pagkamoot. May balos daw na maorog pa dian?\n^ par. 17 Sinisiyasat kan Apendise na “Pagkolbong—Noarin Asin Taano?” an nagkapirang praktikal na paagi na ikakaaplikar an prinsipyong ini.\n“HINANYOGA AN HATOL ASIN AKOA AN DISIPLINA”\nAn espiritu ni Satanas—an saiyang pagigin rebelde asin parapakisuhay—lakop sa kinaban ngonyan. Sa siring, inaapod kan Biblia si Satanas na “namamahala sa autoridad kan aire” asin sinasambit kaiyan an ibinubungang “espiritu na naghihiro ngonyan sa mga aki nin kasumbikalan.” (Efeso 2:2) Dakol ngonyan an gustong magin biyong independiente sa autoridad nin iba. Makamomondo, naolakitan pa ngani kan espiritung iyan nin independensia an nagkapira sa Kristianong kongregasyon. Halimbawa, an sarong magurang sa kongregasyon tibaad magtao nin maboot na hatol dapit sa mga peligro nin imoral o madahas na aling-alingan, alagad an nagkapira tibaad kontrahon o ikaanggot pa ngani an hatol na iyan. Kaipuhan na iaplikar kan lambang saro sa sato an mga tataramon sa Talinhaga 19:20: “Hinanyoga an hatol asin akoa an disiplina, tanganing magin madonong ka sa saimong ngapit.”\nAno an makakatabang sa sato sa bagay na ini? Estudyare an tolong komun na dahelan kun taano ta kinokontra kan mga tawo an hatol o disiplina, asin mangnohon an punto de vista na sono sa Kasuratan.\n“Sa heling ko bakong tama an hatol na iyan.” Tibaad iniisip niato na an hatol dai man talaga aplikado sa satong kamugtakan o dai nasasabotan kan nagtatao kaiyan an bilog na situwasyon. Tibaad an tolos na reaksion niato iyo na menoson pa ngani an hatol. (Hebreo 12:5) Huling kita gabos bakong sangkap, bako daw na posibleng an sato mismong pagmansay sa bagay na iyan an kaipuhan na liwaton? (Talinhaga 19:3) Bako daw igwa man nin balidong dahelan kaya itinao an hatol? Kun siring, an dahelan na iyan an kaipuhan niatong tawan nin atension. Sinasadol kita kan Tataramon nin Dios: “Mangapot ka sa disiplina; dai mo iyan pagbutasan. Ingatan mo iyan, huli ta iyan mismo an saimong buhay.”—Talinhaga 4:13.\n“Dai ko gusto an paagi kan pagtao kan hatol.” Totoo, an Tataramon nin Dios nagtatao nin halangkaw na pamantayan kun paano maninigong itao an hatol. (Galacia 6:1) Minsan siring, sinasabi man kan Biblia: “An gabos nagkasala asin nagkulang sa kamurawayan nin Dios.” (Roma 3:23) Sa sarong sangkap na tawo sana kita makakaako nin sangkap na hatol na itinatao sa tama nanggad na paagi. (Santiago 3:2) Bakong sangkap na mga tawo an ginagamit ni Jehova sa pagtao nin hatol sa sato, kaya madonong na likayan niatong magkonsentrar sa paagi kan pagtao kan hatol. Imbes, an helingon niato iyo an laog kan hatol, asin mapagngayongayo niatong isipon kun paano iaaplikar iyan.\n“Mayo sia sa posisyon na magtao nin hatol sa sako!” Kun iniisip niato na nawawaran nin epekto an hatol huli ta igwa man nin personal na mga pagkukulang an nagtatao nin hatol, kaipuhan na girumdomon niato an mga punto na nasambitan sa enotan. Siring man, kun nag-iisip kita na dai na niato kaipuhan an hatol huli sa satong edad, eksperyensia, o mga paninimbagan sa kongregasyon, kaipuhan niatong liwaton an satong pag-isip. Sa suanoy na Israel, an hade dakula an mga responsabilidad, pero kaipuhan niang umako nin hatol hale sa mga propeta, saserdote, asin iba pa na kabilang sa saiyang mga sakop. (2 Samuel 12:1-13; 2 Cronica 26:16-20) Ngonyan, an organisasyon ni Jehova nagnonombra nin bakong sangkap na mga lalaki tanganing magtao nin hatol, asin maogmang inaako patin iinaaplikar iyan kan maygurang na mga Kristiano. Kun mas dakula an satong mga responsabilidad o mas dakol an satong eksperyensia kisa sa iba, maninigo pa ngani kitang magin mas mapagrisa sa pangangaipo na magpaheling nin halimbawa nin pagigin rasonable asin mapakumbaba paagi sa pag-ako nin hatol patin pag-aplikar kaiyan.—1 Timoteo 3:2, 3; Tito 3:2.\nMalinaw nanggad, mayo sa sato an dai nangangaipo nin hatol. Kaya magin determinado kita na gikan sa boot na mag-ako nin hatol, makinuyog na iaplikar iyan, asin bilog na pusong magpasalamat ki Jehova para sa nagliligtas-buhay na balaog na ini. An hatol talagang kapahayagan kan pagkamoot ni Jehova sa sato, asin gusto niatong magdanay sa pagkamoot nin Dios.—Hebreo 12:6-11.\n“MAGIN MAKINUYOG KAMO SA MGA NANGENGENOT”\nSa suanoy na Israel, kaipuhan na marhay na organisaron an mga bagay-bagay. Dai kaya ni Moises na sia sana an magdirehir sa minilyon na tawo na iribang nagbabaklay sa peligrosong kaawagan. Ano an ginibo nia? “Si Moises nagpili nin mga lalaking may kakayahan sa bilog na Israel asin tinawan sinda nin mga katongdan bilang pamayo sa banwaan, bilang mga poon sa manriboribo, mga poon sa mananggatos, mga poon sa maningkuenta asin mga poon sa manampulo.”—Exodo 18:25.\nSa Kristianong kongregasyon ngonyan, kaipuhan man na organisaron an mga bagay-bagay. Iyan an dahelan kun taano ta an sarong grupo sa paglilingkod sa langtad igwa nin paraataman, an sarong kongregasyon igwa nin kamagurangan, an sarong grupo nin mga kongregasyon igwa nin paraataman sa sirkito, an sarong grupo nin mga sirkito igwa nin paraataman sa distrito, asin an sarong nasyon igwa nin Komite kan Nasyon o Komite kan Sangang Opisina. Huli sa pag-organisar na ini, an lambang lalaki na nagseserbing pastor nakakatao nin maingat na atension sa mga karnero ni Jehova na ibinugtak sa saiyang pangangataman. An mga pastor na iyan maninimbag ki Jehova asin ki Cristo.—Gibo 20:28.\nAn organisasyonal na areglong ini nagkakaipo na an lambang saro sa sato magin makinuyog asin mapagpasakop. Nungka niatong mamawoton na magkaigwa kan kaisipan ni Diotrefes, na mayo nin paggalang sa mga nangengenot kan panahon nia. (3 Juan 9, 10) Imbes, gusto niatong himateon an mga tataramon ni apostol Pablo, na nagsurat: “Magin makinuyog kamo sa mga nangengenot sa saindo asin magin mapagpasakop, huli ta sinda nagbabantay sa saindong kalag bilang an mga maninimbag; tanganing ini magibo nindang may kagayagayahan asin bakong may pag-agagha, huli ta ini makakaraot sa saindo.” (Hebreo 13:17) An nagkapira nagkukuyog kun oyon sinda sa instruksion hale sa mga nangengenot alagad habong magpasakop kun dai sinda oyon sa instruksion o kun dai ninda naheheling an dahelan kan pagtao kaiyan. Pero, tandaan na puedeng kaiba sa pagigin mapagpasakop an ideya na kita magkuyog dawa habo niatong gibohon iyan. Kun siring, marahay na hapoton kan lambang saro sa sato an saiyang sadiri, ‘Ako daw makinuyog asin mapagpasakop sa mga nangengenot sa sako?’\nSiempre, dai sinasabi sa Tataramon nin Dios an gabos na areglo o prosedimiento na kaipuhan tanganing matabangan na magpunsionar an kongregasyon. Pero, sinasabi nanggad kan Biblia: “Pabayaan na an gabos na bagay mangyari sa disente asin aregladong paagi.” (1 Corinto 14:40) Kinukuyog kan Namamahalang Grupo an instruksion na ini paagi sa pagtao nin manlaenlaen na nakakatabang na mga prosedimiento asin giya tanganing masegurado na areglado an pagpunsionar kan kongregasyon. Ginigibo kan responsableng Kristianong mga lalaki an saindang kabtang paagi sa pagtao nin halimbawa nin pagkuyog mantang ipinapaotob ninda an siring na mga areglo. Ipinapaheling man ninda na sinda “rasonable, andam na magkuyog” sa mga ibinugtak na mangenot. (Santiago 3:17) Sa siring, an lambang grupo, kongregasyon, sirkito, distrito, asin nasyon biniyayaan nin nagkakasararo asin aregladong grupo nin mga may pagtubod na nagtatao nin marahay na impresyon sa maogmang Dios.—1 Corinto 14:33; 1 Timoteo 1:11.\nSa ibong na lado, idinodoon man kan mga tataramon ni Pablo sa Hebreo 13:17 kun taano ta nakakadanyar an pagkaigwa nin espiritu nin pagigin masumbikal. Puedeng magin dahelan iyan na an mga nasa katongdan na may autoridad gibohon an saindang trabaho na “may pag-agagha.” An maninigo kutanang ibilang na pribilehio nin sagradong paglilingkod puedeng magin garo pagabat kun kaipuhan na atubangon nin sarong tugang na lalaki an espiritu nin dai pakikikooperar asin pagigin rebelde sa laog kan aripompon. Bilang resulta, makakaraot ini “sa saindo,” sa bilog na kongregasyon. Siempre, igwa nin saro pang klase nin danyos na ibinubunga kun an saro habong magpasakop sa teokratikong areglo. Madadanyaran an saiyang espirituwalidad kun sia mapalangkaw na habo nang magpasakop, na irinarayo an saiyang sadiri sa saiyang langitnon na Ama. (Salmo 138:6) Kun siring, logod na kita gabos magin determinado na magdanay na makinuyog asin mapagpasakop.\n“Magin Kamong mga Paraarog sa Dios” sa Paggamit Nindo nin Kapangyarihan


Migz gana vs Andaya\nPili, Camarines – Liwat ginana kan re-eleksiyonistang Gobernador Migz Villafuerte an resulta kan pirilian sa Camarines Sur laban ki Majority Floor Leader Rolando Andaya Jr. na nakalamang siya nin nasa saes (6) mil boto na nakatalaan nang iproklamar kan Provincial Board of Canvassers alagad nakaabala sana iyo an duwang presinto hali sa Cabusao asin San Jose.\nDai naging landslide an saiyang kapangganahan kumpara sa enot niyang laban na eleksyon lokal sa kargong gobernador matapos magluwas an resulta hali sa primer, segundo, tercer asin sa cuarto distrito nakakalamang nin boto si Andaya alagad nakasakdo si Migz nin dakulang boto sa ika-limang distrito na binayaan niya nin labi sa veinte (20) mil boto si Andaya sagcod na nabawi niya si hababang boto hali sa apat na congressional district.\nNagpasalamat an gobernador sa mga taga Camarines Sur kasunod kan saiyang kapangganahan sa ika-tolo asin ultimong termino bilang jefe ejecutivo kan provincia.\nAn saiyang running mate an nagbabalik na bise gobernador Imelda Papin iyo an nanggana alagad sa mga miembros kan junta provincial anom an saiyang kaalyado sa PDP-Laban asin an apat hali sa NPC sa grupo ni Andaya.\nSa premir distrito si Tresie Clemente (NPC); sa segundo distrito sinda Mulo Hernandez asin James Jaucian (PDP-Laban) sa tercer distrito sinda Angel Naval asin Nelson Julia (PDP-Laban); sa cuarto distrito sinda JJ Pilapil asin Awel Llaguno (NPC); sa ika-limang distrito sinda Manny Noble asin Rex Oliva (PDP-Laban) asin si Ruperto Alfelor (NPC).